
I. PREGLED IZVAJANJA UKREPOV IN DOSEGANJA CILJEV V LETU 2025


Zaradi lažje sledljivosti skozi celotno obdobje izvajanja strategije so cilji v posameznem letnem poročilu označeni in navedeni z enakimi zaporednimi številkami ter opisi, kot so bili poimenovani v dokumentu Strategija razvoja kulture Mestne občine Nova Gorica 2025-2028 (v nadaljevanju: Strategija). 

Cilj 1: Sistematična ureditev upravljavske, kadrovske in programske zapuščine EPK 2025 ter obstoječih javnih zavodov 

Obdobje dolgoročnih ciljev EPK oziroma dediščine je ključno za podaljšanje učinkov projekta EPK, predvsem zaradi upravičenosti začetne investicije in doseganja pozitivnih rezultatov usklajenih s kriteriji Evropske komisije, kot so: obnavljanje mest, infrastrukture, povečanje mednarodnega ugleda mest, vnos novega življenja v kulturno dogajanje mest, izboljšanje podobe mest v očeh njegovih prebivalcev in spodbujanje turizma. Z nadaljevanjem delovanja zavoda bi se v obdobju po letu 2026 nadaljevalo uresničevanje ciljev in poslanstva projekta EPK in zagotovilo doseganje dolgoročnih razvojnih učinkov. V obdobju zagotavljanja dolgoročnih učinkov bi se osredotočali na tri glavna področja opravljanja javne službe in sicer razvoja podpornega okolja v kulturi, čezsektorskih kulturnih inovacij, mednarodne prepoznavnosti in uveljavitve slovenske kulture v mednarodnem prostoru. Le-te bi se pretežno izvajale skozi naslednje programske podporne stebre: Xcenter, interpretacijski center EPIC in mednarodna pisarna. V zvezi z doseganjem navedenega cilja je občinska uprava konec leta 2025 pripravila predlog Odloka o spremembah in dopolnitvah Odloka o ustanovitvi javnega zavoda GO! 2025, gradivo pa je bilo januarja 2026 umaknjeno z dnevnega reda seje Mestnega sveta Mestne občine Nova Gorica (v nadaljevanju MONG).

Leto 2025 je predstavljalo osrednje izvedbeno obdobje projekta EPK, zato je bila večina aktivnosti v okviru delovanja javnega zavoda GO! 2025 usmerjena v operativno izvedbo uradnega programa ter spremljajočih razvojnih in podpornih vsebin. Na področju upravljanja zapuščine so se v tem obdobju primarno vzpostavili sistemi spremljanja za dolgoročno vrednotenje učinkov projekta in sledenje podatkov.
V skladu s Strateškim načrtom javnega zavoda, sprejetim na Mestnem svetu v letu 2024, so bili oblikovani ključni mehanizmi spremljanja, vzpostavljen sistem kazalnikov ter pripravljena metodologija za evalvacijo učinkov prednostno na programski ravni. Aktivnosti v letu 2025 so bile tako pretežno usmerjene v strukturiranje in standardizacijo podatkov za zapuščinske kriterije, ki bodo v letu 2026 omogočili celovito točkovanje, merjenje ter vrednotenje trajnostnih učinkov in zapuščine projekta EPK.

Cilj 2: Urbana regeneracija skupnega čezmejnega območja (EPK distrikta) ter celovit načrt upravljanja z infrastrukturo ključnih deležnikov (MONG, UNG, Slovenske železnice)

Strateški cilj, ki se osredotoča na urbanistično in programsko oživitev območja ob železniški postaji v Novi Gorici, je v svojem fizičnem delu uspešno zaključen. Degradirano območje je bilo preobraženo v sodoben EPK distrikt, ki služi kot hrbtenica čezmejnega povezovanja med Novo Gorico in Gorico. Odprta ostajata le še vprašanje dolgoročnega modela upravljanja in dokončanje krajinske ureditve urbanega zelenega pasu.

Vsa ključna gradbena dela, predvidena v strategiji, so bila dokončana, kar je bistveno izboljšalo funkcionalnost in estetiko prostora:
· Trg Evrope: Prenovljen trg zdaj predstavlja osrednjo točko čezmejnega somestja. Z novo tlakovano površino in ureditvijo je postal reprezentativni prostor za velike kulturne dogodke in vsakodnevno druženje.
· Objekta EPIC in Super 8: Stavbi sta bili v celoti obnovljeni. Skladišče EPIC služi kot večnamenski prostor za interpretacijo preteklosti in sedanjosti, Super 8 pa je namenjen nudenju prostorov kulinaričnega ustvarjanja in gostinske ponudbe.
· Igrišče na meji: Dopolnjuje rekreativno ponudbo na območju.
· Železniška postaja in podhod: Prenova železniške postaje je povrnila sijaj zgodovinski stavbi, medtem ko novi podhod omogoča varno in neovirano prehajanje pešcev ter kolesarjev, s čimer je bila odpravljena dolgoletna fizična ovira med mestoma.

Kljub zaključku večjih gradbenih del ostajata aktivni dve vsebinski področji:
· Upravljavski načrt za ključno infrastrukturo.
Model upravljanja EPK distrikta še ni dokončno potrjen. Trenutno potekajo usklajevanja med ključnimi deležniki (MONG, UNG, EZTS in Slovenskimi železnicami). Cilj je vzpostaviti trajno strukturo, ki bo skrbela za vzdrževanje, trženje in vsebinsko koordinacijo prostorov, da se prepreči njihovo ponovno propadanje.

· Urbani zeleni pas
Dokončanje urbanega zelenega pasu, ki bo povezal vse točke distrikta v koherentno naravno-urbano celoto, je trenutno v fazi projektiranja. Ta del se izvaja preko dveh komplementarnih projektov:
· Peš povezava ob kolodvorski poti: zagotovila bo varno in ozelenjeno pot za pešce od Erjavčeve ulice do ulice IX. korpusa.
· S4T (Station for Transformation): projekt vključuje celostno rešitev za območje zelenega pasu. 
Te krajinske in infrastrukturne dopolnitve bodo dokončno zaokrožile vizijo distrikta kot prijaznega okolja za bivanje in delo.

Z zaključkom gradnje so bili doseženi naslednji ključni učinki:
· Revitalizacija degradiranega območja: območje železniške postaje ni več socialno in fizično izoliran del mesta, temveč osrednje vozlišče dogajanja.
· Čezmejna integracija: Z novo infrastrukturo so bili vzpostavljeni pogoji za dejansko čezmejno druženje in skupno načrtovanje prihodnosti v urbanem somestju.
· Izvedba EPK GO!2025: Zagotovilo se je pomemben prireditveni prostor za izvedbo projekta Evropska prestolnica kultura.

Glavni izziv za prihodnost je pravočasno dokončanje projektiranja zelenih povezav ter formalizacija upravljavskega načrta. Ko bodo ti "mehki" deli projekta usklajeni z že dokončano "trdo" infrastrukturo, bo Cilj 2 v celoti dosežen, kar bo zagotovilo trajno zapuščino projektu Evropske prestolnice kulture.

V okviru delovanja javnega zavoda GO! 2025 so bile aktivnosti na področju urbane regeneracije čezmejnega EPK distrikta usmerjene predvsem v usklajevanje razvojnih prioritet in zagotavljanje operativne funkcionalnosti novozgrajene oziroma prenovljene infrastrukture, pri čemer so proces pomembno zaznamovale časovne zamude pri izvedbi posameznih investicij, ki so nastale iz objektivnih okoliščin. Kljub temu je zavod ob postopnem odpiranju posameznih objektov in prizorišč zagotavljal njihovo čim hitrejšo vključitev v programsko in obiskovalcem prilagojeno uporabo, saj je bilo treba v letu naziva zagotoviti delovanje infrastrukture ob povečanem številu obiskovalcev ter visokih organizacijskih in varnostnih zahtevah.
Ob dejstvu, da so bila v infrastrukturo EPK distrikta vložena znatna javna sredstva ter večletni organizacijski, strokovni in časovni napori različnih deležnikov, se je kot ključno vprašanje pokazala potreba po odgovornem, dolgoročnem in finančno vzdržnem upravljanju te investicije tudi po zaključku izvedbenega leta EPK. Zaradi odsotnosti enotne strategije infrastrukturnega upravljanja za obdobje po letu 2025 je zavod prevzemal naloge koordinacije, sprotnega operativnega upravljanja ter reševanja infrastrukturnih, varnostnih in organizacijskih izzivov, z namenom zagotavljanja neprekinjenega delovanja območja in zaščite javnega interesa.
Ker je bilo leto 2025 primarno namenjeno izvedbi osrednjih programskih aktivnosti EPK, so se številni upravljavski modeli in operativni mehanizmi vzpostavljali sproti, vzporedno z uporabo objektov in prostora. V sodelovanju med MONG, UNG in Slovenskimi železnicami so zato potekale aktivnosti identifikacije razvojnih potencialov območja, usklajevanja infrastrukturnih potreb ter oblikovanja možnih modelov skupnega upravljanja in trajnostne uporabe prostora.
Poseben poudarek je bil namenjen pripravi dolgoročnega koncepta upravljanja EPK distrikta in njegovih posameznih vsebinskih ter infrastrukturnih sklopov kot trajnostnega čezmejnega urbanega območja, ki presega zgolj projektno dimenzijo EPK. Cilj teh aktivnosti je vzpostaviti pogoje, da bodo investicije, znanje, partnerstva in razvojni učinki projekta ustvarjali dolgoročne kulturne, izobraževalne, raziskovalne, turistične in družbene koristi tudi po zaključku delovanja zavoda.
V letu 2025 so bili zato vzpostavljeni ključni procesi spremljanja, evidentiranja investicijskih učinkov ter priprave kazalnikov, ki bodo v letu 2026 omogočili celovito vrednotenje učinkov urbane regeneracije in opredelitev trajnostnega upravljavskega modela območja v skladu z načeli odgovornega upravljanja javnih investicij.

Cilj 1: Kulturno-prostorski manifest z mapiranjem potencialnih objektov za kulturno dejavnost

V letu 2025 se aktivnosti, vezane na dosego tega cilja niso izvajale.

Cilj 2: Preverba možnosti za prostorsko širitev Pokrajinskega arhiva Nova Gorica

MONG je s sklepom župana (Uradni list RS, št. 16/2025) pričel s pripravo sprememb in dopolnitev Odloka o občinskem podrobnem prostorskem načrtu Kulturni center v Novi Gorici (v nadaljevanju SD OPPN). Začetek postopka sprememb prostorskega akta so narekovale spremenjene okoliščine ter potrebe nosilcev dejavnosti in lastnikov nepremičnin na obravnavanem območju. Med evidentiranimi razvojnimi pobudami je tudi predlog Pokrajinskega arhiva v Novi Gorici (PANG) za širitev z izgradnjo dodatnih prostorov za skladiščenje arhivskega gradiva. Predstavniki PANG z MONG in izdelovalcem SD OPPN usklajujejo predlog, da se dodatni prostori načrtujejo na podlagi rezultatov javnega natečaja, ki se bo izvedel predvidoma v letu 2026. Rezultati javnega natečaja bi služili kot osnova za spremembo določil prostorskega akta. MONG in PANG usklajujeta možnosti sodelovanja pri pripravi javnega natečaja, časovno uskladitev priprave in okvir določil, ki se bodo s pripravo prostorskega akta oblikovala.

Cilj 3: Obnova vile Bartolomei

V letu 2025 se aktivnosti, vezane na dosego tega cilja niso izvajale.

Cilj 4: Obnova gradu Kromberk

V letu 2025 se aktivnosti, vezane na dosego tega cilja niso izvajale.

Cilj 1: Sodelovanje s SNG NG pri vzpostavljanju programa v zunanjem avditoriju SNG NG

V letu 2025 je sodelovanje s SNG Nova Gorica potekalo preko javnega zavoda GO! 2025. V veliki meri je bilo usmerjeno v vzpostavitev in izvedbeno podporo programu novega zunanjega amfiteatra, ki je bil slavnostno odprt junija 2025. Novi zunanji avditorij predstavlja pomembno pridobitev kulturne infrastrukture mesta ter ključno prizorišče poletnega uprizoritvenega in interdisciplinarnega programa.
Program v sezoni med 15. junijem in 1. septembrom 2025 je obsegal raznolik nabor vsebin s področja gledališča, glasbe, plesa, filma ter drugih posebnih kulturnih dogodkov, s čimer se je avditorij uveljavil kot pomemben javni prostor za sodobne uprizoritvene prakse in srečevanje umetnikov z občinstvom. Poseben poudarek je bil na vzpostavljanju odprtega, dostopnega in žanrsko raznolikega programa, ki presega klasične institucionalne okvirje in krepi vlogo SNG Nova Gorica kot osrednjega producenta uprizoritvenih umetnosti v regiji.
Sodelovanje v okviru EPK 2025 je bilo usmerjeno predvsem v operativno usklajevanje izvedbe programa, podporo pri organizaciji dogodkov ter prilagajanje tehničnih in produkcijskih pogojev novemu zunanjemu prizorišču. Hkrati je bil vzpostavljen temelj za nadaljnji razvoj avditorija kot trajnostne kulturne infrastrukture, ki ima potencial, da po zaključku EPK ostane pomemben del rednega programa gledališča in širšega kulturnega prostora.
Leto 2025 je tako pomenilo ključno fazo v integraciji novega zunanjega amfiteatra v programski in organizacijski sistem SNG Nova Gorica ter v oblikovanju dolgoročnega modela njegove uporabe kot odprtega, večnamenskega in programsko fleksibilnega kulturnega prizorišča.
Povečala se je kulturna ponudba na področju uprizoritvenih umetnosti na prostem, število prireditev in obiskovalcev.


10.6.1.2 Sodobni ples

Cilj 1: Vzpostavitev izpostave Javnega zavoda za razvoj sodobnega plesa v Novi Gorici 

V drugi polovici leta 2025 so stekle aktivnosti za ustanovitev Javnega zavoda za razvoj sodobne plesne umetnosti. Med ustanovitelji javnega zavoda Ministrstvo za kulturo, Mestna občina Celje in Mestna občina Nova Gorica je bil usklajen akt o ustanovitvi javnega zavoda, ki je bil v prvi obravnavi sprejet na seji mestnega sveta Mestne občine Nova Gorica v decembru 2025.

Cilj 2: Podpora programom in projektom na področju sodobnega plesa

V okviru delovanja GO! 2025 je bila podpora programom sodobnega plesa usmerjena v krepitev mednarodnega sodelovanja, produkcijsko zahtevnih projektov in čezmejnega kulturnega prostora.
Osrednji projekt je bila predstava MN Dance Company: Brezmejno telo v izvedbi MN Dance Company, uprizorjena ob Pomniku miru na Cerju. Projekt, razvit kot večletni umetniško-raziskovalni proces, raziskuje meje človeškega telesa, prostora in vpliv sodobne tehnologije ter umetne inteligence. Izvedba v zunanjem okolju je zahtevala visoko prilagodljivost zaradi vremenskih razmer in organizacijskih sprememb, kar je dodatno izpostavilo kompleksnost upravljanja odprtih prizorišč. Umetniško delo ansambla, pod vodstvom Michala Rynia in Nastje Bremec Rynia, nadgrajuje dolgoletno raziskovalno prakso, glasbeno pa ga sooblikuje Duo Silence, ki s svojo izrazno raznolikostjo krepi celostno odrsko izkušnjo.
Pomemben del programa je predstavljal tudi festival Visavì Gorizia Dance Festival v organizaciji Artisti Associati Centro di produzione teatrale, ki je Gorico in Novo Gorico povezal v enoten plesni prostor. S sodelovanjem mednarodnih ansamblov (Aterballetto, tanzmainz, Compagnie Hervé Koubi, Noism Company Niigata) je festival utrdil vlogo regije kot pomembnega središča sodobnega plesa in čezmejnega kulturnega dialoga.
MONG je tudi v letu 2025 podpirala produkcijo in izvedbo plesnih predstav v javnem interesu preko sofinanciranja programa Slovenskega narodnega gledališča Nova Gorica. Sofinancirani sta bili predstavi v izvedbi Umetniškega društva M&N Dance Company in Studia za suvremeni ples Zagreb.

V okviru štiriletnega javnega razpisa za sofinanciranje javnih kulturnih programov v Mestni občini Nova Gorica za obdobje 2023 – 2026 se je v letu 2025 sofinanciralo delovanje enega izvajalca s področja plesne dejavnosti. V okviru Javnega razpisa za sofinanciranje kulturnih projektov v Mestni občini Nova Gorica za leto 2026 se je sofinanciral en kulturni projekt.


[bookmark: _Toc191554722][bookmark: _Toc196830784]10.6.2 Glasbene umetnosti

Cilj 1: Razvoj kakovostne in raznolike glasbene produkcije in postprodukcije in promocija slovenske, primorske oz. goriške glasbene ustvarjalnosti in poustvarjalnosti

Kulturni dom Nova Gorica je v letu 2025 cilj razvoja kakovostne in raznolike glasbene produkcije ter promocije slovenske, primorske oziroma goriške glasbene ustvarjalnosti uresničeval skozi koncertni, festivalski in vzgojni program. V okviru Glasbenega abonmaja je bilo izvedenih 8 koncertov, pri čemer je več kot polovica programov vključevala slovenske izvajalce oziroma ustvarjalce (Slowind, Godalni kvartet Adamas, Komorni zbor Megaron, Ivan Skrt, Marko Hatlak, Nika Gorič, Mladinski zbor Emil Komel idr.). 
V ciklu Grajske harmonije so bili vsi trije koncerti povezani s slovenskimi izvajalci, med njimi tudi mlajšimi primorskimi glasbeniki. Posebej izrazito vlogo za goriški prostor ima že tri desetletja cikel Glasba z vrtov svetega Frančiška, kjer je bilo vseh 6 koncertov neposredno posvečenih slovenski in čezmejni goriški ustvarjalnosti; nastopili so mladi glasbeniki primorskih glasbenih šol, zbori, ustvarjalci iz zamejstva ter izvajalci SCGV Emil Komel. 
Festival SAXGO25 je v štirih dneh ponudil 6 koncertov in poletno šolo saksofona, pri čemer je v programu sodelovalo več slovenskih saksofonistov in pedagogov. Tudi festivala Flores Musicae in Oktober Jazz sta pomembno vključevala slovenske in primorske izvajalce ter čezmejna sodelovanja z italijanskimi partnerji. 
Pomemben poudarek je bil namenjen tudi glasbeni vzgoji mladih.
Skupno je bilo v letu 2025 v glasbenih ciklih in festivalih Kulturnega doma Nova Gorica izvedenih več kot 40 koncertnih dogodkov, pri čemer je pomemben delež programa predstavljala prav slovenska, primorska in goriška ustvarjalnost ter sodelovanje z ustvarjalci iz čezmejnega prostora.

Na področju glasbenih umetnosti so bile v okviru javnega zavoda GO! 2025 zastopane tako tradicionalne zvrsti kot npr. opera, komorna in orkestralna glasba, jazz, zborovsko petje in glasbeno-scenske predstave, kot tudi sodobne oblike glasbe npr. svobodna improvizacija, rock, etno, mnogoteri derivati elektronske glasbe, različna področja popularne glasbe in AV-projekti. Izvedeni so bili preko programov, ki so izhajali iz programske knjige in sicer: Točka srečanja z Alexandrom Gadjievim v treh sklopih, Odri v soseski in galerije v preddverju, Nevidne ženske, GO! Borderless opera LAB, Dresdenski orkester, Netopirska simfonija, Rajski zbori, Umetnost proti puški, pa tudi skozi podporne projekte GONG – produkcija, Xcenter (Poletje X in Xmobil), Množične dogodke Ustavimo mesto, ki so vključevale množične koncerte popularne glasbe, pa tudi skozi številne koprodukcije s projekti Interreg Sklada za male projekte GO!2025. 

Mestna občina sofinancira projekt Glasbe sveta v organizaciji Goriškega muzeja. Muzej  je skupaj s partnerji že 14. poletje organiziral Festival Glasbe sveta in gostil glasbenike iz vsega sveta. Na Gradu Kromberk v Novi Gorici in v parku vile Coronini Cronberg v italijanski Gorici so se odvili koncerti različnih glasbenih zvrsti od funka, jazza, soula, folka in različnih ljudskih tradicij. V organizaciji Goriškega muzeja so se izvajali tudi Vinil večeri.

V okviru štiriletnega javnega razpisa za sofinanciranje javnih kulturnih programov v Mestni občini Nova Gorica za obdobje 2023 – 2026 se je sofinanciralo delovanje enega izvajalca s področja glasbene umetnosti. V okviru Javnega razpisa za sofinanciranje kulturnih projektov v Mestni občini Nova Gorica za leto 2026 se je sofinanciralo dva kulturna projekta s področja glasbe.

10.6.3.1 Nepremična kulturna dediščina 

Cilj 1: Varovanje in ohranitev evidentirane nepremične kulturne dediščine na območju MONG

V okviru Razvojne pisarne je MONG na področju varovanja in ohranitve nepremične dediščine izvajala oziroma sodelovala pri več projektih in pobudah, ki pokrivajo ukrepe za doseganje navedenega cilja in sicer: 
· Nepremična dediščina je bila vključena v več projektov MONG in drugih subjektov na temo novih turističnih produktov ter umetniških in drugih kulturnih dogodkov (projekti LAS V objemu sonca, projekti Zavoda za turizem Nova Gorica in Vipavska dolina, lokalnih društev in drugih subjektov). 
· Na področju iskanja dodatnih finančnih virov za prenovo evidentirane nepremične kulturne dediščine je Razvojna pisarna prispevala preko sistematičnega vključevanja nepremične dediščine v lasti MONG v prijavljene razpise, zlasti iz programa LAS V objemu sonca. Na glavnini razpisov/pozivov smo bili uspešni in so bila sredstva pridobljena. Vsi tovrstni projekti, poleg vlaganj v nepremičnine, zahtevajo tudi razvoj mehkih vsebin in sodelovanje z drugimi deležniki, kot so lokalna društva, združenja, ustanove, s katerimi je bilo vzpostavljeno dobro sodelovanje. Pri glavnini projektov so bila prizadevanja usmerjena v valoriziranje turističnih, umetniških in drugih razvojnih potencialov nepremične dediščine. 
· V prijavljene oziroma izvajane projekte je bilo vključenih več izobraževanj in podobnih aktivnosti povezanih z valorizacijo in spodbujanjem ohranjanja nepremične kulturne dediščine. 

Največ aktivnosti znotraj Razvojne pisarne je bilo v letu 2025 osredotočeno na lokacije že pred leti začetih obnov nepremične dediščine v lasti MONG in sicer v Hišo aleksandrink, del območja naselbinske dediščine Prvačina – Vaško jedro, EID: 1-24952 ter Potarjevo hišo, del območja naselbinske dediščine Tabor nad Dornberkom - Vas, EID: 1-24950. 

Za Hišo aleksandrink je bil pripravljen in prijavljen projekt LAS Kulinarična in bivanjska dediščina akelsandrink. Več o projektu na https://www.nova-gorica.si/sl/mestna-obcina/projekti/kulinaricna_in_bivanjska_kultura_aleksandrink/). 
Pridobljena so bila finančna sredstva za nadaljevanje pred leti začete obnove stavbe v središču Prvačine. Predvidena dela vključujejo zlasti ureditev prostorov v 1. nadstropju stavbe, ki v prejšnjem projektu LAS Hiša aleksandrink zaradi omejitve finančnih virov ni mogla biti vključena (več o tedaj izvedenih delih na https://www.nova-gorica.si/sl/mestna-obcina/projekti/projekt-las-hisa-aleksandrink/).
V letu 2025 pridobljeni projekt vključuje tudi več t.i. mehkih aktivnosti, katerih nosilec je MONG in jih izvaja z Društvom za ohranitev kulturne dediščine aleksandrink ter drugimi partnerji iz lokalnega okolja. Po zaključku obnove bo hiša v celoti namenjena predstavljanju in promociji dediščine aleksandrink in z njimi povezanih lokalnih tem (kulinarika, kmetijski produkti, kulturni in rekreativni turizem na podeželju ipd.). Več na: https://www.nova-gorica.si/sl/mestna-obcina/projekti/kulinaricna_in_bivanjska_kultura_aleksandrink/.

Potarjeva hiša na Taboru nad Dornberkom: v letu 2025 je bila zaključena obsežna faza celovite obnove zahodnega dela nekdanje Potarjeve hiše, ki je bila v lasti MONG. Z obnovo je bila še ohranjena ruševina nekdanje taborske kašče iz 16. stoletja utrjena, nadgrajena in prekrita s streho. Izvedene so bile vse inštalacije, dokončane fasade stavbe s stavbnim pohištvom, dokončane sanitarije ter v glavnini izdelani ostali notranji prostori. Dela so bila sofinancirana v okviru projekta SINGERS' CORNERS, več o projektu na https://www.nova-gorica.si/sl/mestna-obcina/projekti/projekt-singers-corners-razprseni-festival-zborovskega-petja-na-prostem-v-cezmejnem-goriskem-prostoru/. 
Vzporedno je bil s strani MONG odkupljen vzhodni del nekdanje Potarjeve hiše, s sredstvi participativnega proračuna MONG je bila obnovljena dotrajana streha stavbe. Obnovljena hiša je bila predstavljena v okviru javne prireditve Martinovanje na vasi 2025. 
V letu 2025 je bil pripravljen projekt LAS z naslovom Potarjeva hiša – stičišče dediščin, znanj in kulture. S projektom so bila pridobljena sredstva za dokončanje urejanja notranjosti stavbe ter glavnino opreme. Potarjeva hiša je bila zasnovana kot večnamenska stavba: namenjena bo funkcijam vaškega doma za prebivalce vasi Tabor, kulturnega in družabnega središča vasi in širše okolice, s poudarkom na podpori že uveljavljenim in novim kulturnim prireditvam (npr. Glasbeni dnevi Tabor), promociji in prodaji lokalnih kmetijskih pridelkov in izdelkov ter podobno. Po zaključku obnove je predvidena predaja v upravljanje KS Dornberk.
Več na: https://www.nova-gorica.si/sl/mestna-obcina/projekti/potarjeva_hisa/     

Več aktivnosti je bilo koncentrirano tudi na območje naselbinske dediščine Solkan – Naselje, EID: 1-22889 ter območje naselbinske dediščine Nova Gorica – Mestno jedro, EID: 1-00487. Posredno so bila v razvojne pobude vključena tudi druga območja nepremične dediščine na območju MONG. Tak je primer projekta LAS Konjeniške poti, ki je povezal kraje med spodnjo Vipavsko dolino in Banjško planoto. 

Doseženi učinki:
· realizirano celostno in trajnostno ohranjanje in varovanje nepremične dediščine na 2 objektih v lasti MONG;
· prispevek k boljšemu razumevanju pomena nepremične kulturne dediščine preko javnih dogodkov in objav povezanih z realiziranimi obnovami;
· kvalitetno izvedene obnove 2 objektov v lasti MONG, skladne s kulturno-varstvenimi usmeritvami, z uporabo trajnostnih materialov ter participativnega pristopa – kot zgled za druge prenove.

Ovrednoteni, vzdrževani in obnovljeni sta bili 2 stavbi v lasti MONG znotraj območij naselbinske dediščine, izvedeno je bilo informiranje splošne javnosti preko objav in javnih dogodkov povezanih s projekti obnove.   

Stanje na področju varovanja in valorizacije nepremične kulturne dediščine, zlasti znotraj območij nepremične dediščine (vaška jedra) in pri objektih v zasebni lasti ostaja problematično (nadaljevanje degradacij, izgubljanje kulturnih vrednot, razvojnega potenciala nepremične kulturne dediščine ter kvalitete bivalnega okolja). 

Cilj 2: Nadaljevanje podpore zasebnim lastnikom pri prenovi objektov s statusom spomenika oz. nepremične kulturne dediščine 

V letu 2025 je MONG objavila dva javna razpisa s področja nepremične kulturne dediščine. Na »Javni razpis o sofinanciranju kulturnih projektov na področju varstva nepremične kulturne dediščine v Mestni občini Nova Gorica – Kulturni spomeniki v letu 2025« je prispelo 7 vlog od katerih je bilo 6 ustreznih. Glede na višino razpoložljivih sredstev se je sofinanciralo 3 projekte s področja kulturnih spomenikov v višini zaprošenih sredstev prijaviteljev in sicer:
- Prijavitelj: Frančiškanski samostan Kostanjevica - Naslov projekta: Sanacija gospodarskega dvorišča in sanacija zatekanja meteornih vod v kletne prostore z gospodarskega dvorišča.
- Prijavitelj: Frančiškanski samostan Sveta Gora - Naslov projekta: Cerkev Svetogorske Matere božje na Sveti Gori pri Gorici – sanacija sten Svetogorske bazilike.
- Prijavitelj: Župnija Osek - Naslov projekta: Cerkev sv. Petra v Vitovljah – obnova notranjščine ladje cerkve sv. Petra v Vitovljah.

Na »Javni razpis o sofinanciranju kulturnih projektov na področju varstva nepremične kulturne dediščine v Mestni občini Nova Gorica – Območja naselbinske dediščine Nove Gorice v letu 2025« ni prispela nobena ustrezna vloga.

Cilji sofinanciranja projektov:
- varstvo nepremične kulturne dediščine in razvijanje zavesti o njenih vrednotah,
- izboljšanje dostopnosti kulturne dediščine in njenega komunikacijskega potenciala ter
- povečanje možnosti za trajnostni razvoj.

Cilj 3: Obnova in revitalizacija gradu Rihemberk

Povzetek stanja: Grad Rihemberk, eden najpomembnejših kulturnih spomenikov v lasti MONG, prehaja v fazo intenzivnejše vsebinske in fizične prenove. 
Od odprtja gradu za javnost v letu 2017 je prenova in oživljanje kulturnega spomenika potekalo skozi serijo zaporednih prijav na različne, po finančnem obsegu razmeroma majhne projekte, ki so omogočali postopno napredovanje gradu tako na področju fizične urejenosti, kot ponudbe vsebin na gradu. Tak je bil tudi v letu 2025 zaključen projekt GRENNAT - Zelena infrastruktura in omrežje Natura 2000 za trajnostni čezmejni razvoj, s katerim so bile dodatno utrjene grajske strukture in izboljšano sobivanje med ljudmi in zaščitenimi netopirji na gradu. Več o projektu na https://www.nova-gorica.si/sl/mestna-obcina/projekti/grennat-zelena-infrastruktura-in-omrezje-natura-2000-za-trajnostni-cezmejni-razvoj/.

Upravljanje gradu je v začetnih letih po odprtju za javnost izvajala MONG v okviru Razvojne pisarne, v letu 2024 je upravljanje prevzel Zavod za turizem Nova Gorica in Vipavska dolina, ki je upravljavske naloge izvajal tudi v letu 2025.
Programe za obiskovalce na gradu je izvajal zavod Svitar, ki je razvil več različnih grajskih produktov, dobro sprejetih s strani obiskovalcev in strokovno nagrajenih. Od leta Evropske prestolnice kulture 2025 je obiskovalcem na voljo unikaten nov program Neslišno – slišno, med netopirji, t.i. zvočna skulptura, del uradnega programa EPK 2025 (https://www.go2025.eu/sl/whats-up/dogodki/neslisno-slisno-med-netopirji-odprtje). 

V letu 2025 je MONG pristopila k izvajanju naravovarstvenega projekta ZA KRAS 2, katerega aktivnosti MONG so osredotočene na grad Rihemberk. Za vse aktivnosti MONG je bilo pridobljeno skoraj 1 MIO EUR sredstev, od tega cca. 700.000 EUR za neposredna vlaganja v obnovo grajskih struktur, kot so strehe, stropne konstrukcije, zidovje, hidroizolacije, zunanje površine in podobno. Več o aktivnostih na gradu Rihemberk na https://www.nova-gorica.si/sl/mestna-obcina/projekti/zagotavljanje-primerne-rabe-kraskih-travisc-in-ostenj-za-ohranjanje-izbranih-habitatnih-tipov-in-vrst-na-obmocju-natura-2000-kras-zakras2/

V okviru projekta bo realizirana tudi ureditev večnamenske dvorane v pritličju severnega palacija gradu, kjer bo obiskovalcem na ogled tudi nova audio-video instalacija Chiropterra – Ambientalne krajine, dediščina programa EPK 2025 (https://www.go2025.eu/01.immagini/News/250205-programska-knjiga/Programska%20knjiga.pdf). 

Uprava mestne občine se odziva tudi na nepričakovane dogodke v povezavi z varovanjem nepremične kulturne dediščine. V zimi 2024/25 se je zaradi vremenskih razmer zgodil  vdor stropa južnega hleva – polovica dotrajane betonske plošče na gradu Rihemberk. Prostori hleva so eni izmed ključnih kotišč netopirja ter tudi v nadalje v Konservatorskem programu namenjeni naravovrstveni funkciji. Intervencijsko se je manjkajoči strop pred prihodom netopirjev v kotišče prekrilo s krajniki, folijo in lepenko.

V letu 2025 je bil zasnovan projekt LAS Okusi Goriške – Promocijski centri, ki je bil odobren v letu 2026. S pridobljenimi finančnimi sredstvi bodo urejeni prodajno-promocijski prostori za lokalno ponudbo v 2. nadstropju vhodnega poslopja gradu Rihemberk. Med drugim bo omogočena začetna gostinska ponudba za obiskovalce gradu – kot nadaljevanje urejanja prostorov za obiskovalce po v letu 2022 zaključenim urejanju sprejemnih prostorov za obiskovalce (Infoteka Natura 2000) v isti stavbi. 

Sistematična promocija dogajanja na gradu se izvaja preko spletne strani in Facebook strani Grad Rihemberk ter preko spletnih in drugih kanalov MONG in Zavoda za turizem Nova Gorica in Vipavska dolina. 

Z namenom večanja prepoznavnosi nepremične kulturne dediščine in vključevanje le-te v trajnostne razvojne projekte se je Razvojna pisarna vključila in omogočila TČS – Biotehniški šoli sodelovanje in vključevanje Rafutskega parka v raziskovalni projekt v okviru Šole odprte kohezije.
 
Za izboljšanje dostopnosti gradu in parkiranja obiskovalcev je bila, kot začasna rešitev, od zasebnega lastnika najeta površina nekdanjega grajskega vrta pri glavni cesti, ki se je v preteklih že uporabljala kot občasno parkirišče ob večjih dogodkih. Predviden je odkup te površine, ko bo mogoče ter ureditev lokaciji primernih parkirnih in drugih površin za potrebe gradu. 

Kazalniki:
· v okviru do sedaj urejenega dobro delujoč kulturni spomenik, pomemben del kulturno-turistične ponudbe Goriške;
· dostopna večina zunanjih površin znotraj obzidja ter del notranjih površin;
· število dogodkov: 15
· število obiskovalcev: 7.382 

Cilj 4: Obnova in revitalizacija Laščakove vile s parkom

V sklopu kulturnega spomenika Rafutski park z vilo je bila v letu 2023 obnovljena glavnina javnosti dostopnih parkovnih površin. V letu 2025 je bila skrb za park koncentrirana na vzdrževanje že urejenega, izboljšanje stanja rastlin, zlasti dreves ter zagotavljanje dostopnosti kulturnega spomenika Rafutski park z vilo za obiskovalce.  

[bookmark: _Hlk91493143]Za območje Rafutskega parka z vilo je bila s podporo čezmejnega projekta MEDS GARDEN+, na podlagi s strani Razvojne pisarne pripravljene projektne naloge,  izdelana  Zasnova interpretacije in vodenja Rafutski parka na Pristavi  v  okviru projekta Mreža Sredozemskih didaktičnih vrtov za vse za spodbujanje turistične vzgoje z valorizacijo naravne dediščine MEDS GARDEN+, ter v nadaljevanju projektna naloga za Grafično oblikovanje interpretacije in promocije Rafutskega parka in naročena izvedba celostne grafične podobe ter osnovnih pojasnjevalnih in usmerjevalnih tabel.
Izboljšana je bila interpretacija in predstavljanje kulturnega spomenika obiskovalcem, začeta ob odprtju parka za javnost v 2023. Izdelana je bila spletna stran Rafutskega parka z vilo (https://www.rafutskipark.si/). V okviru programa EPK 2025 je bila za park izdelana nova umentniško-interpretacjska vsebina z naslovom Drevesni orkester / Simfonični gozd, ki je trajno na voljo obiskovalcem tudi po zaključku EPK 2025. Več na https://www.go2025.eu/sl/projekte/drevesni-orkester-simfonicni-gozd. 
Junija 2025 se je uprava priključila vseslovenski akciji, ki jo vodi Arboretum Volčji Potok »Dobimo se na vrtovih« in ob podpori čezmejenega projekta MEDS GARDEN+ ter vključevanju deležnikov dogajanje v parku obogatili z dogodki: https://www.nova-gorica.si/sl/novice/v-novi-gorici-ta-konec-tedna-niz-dogodkov-dobimo-se-na-vrtovih/
 
Bodoča vsebina vile Rafut je bila določena v okviru iskanja finančnih virov za obnovo, s programom za interpretacijo naravovarstvenih vsebin v spomeniško zaščiteni stavbi (financiranje preko Ministrstva za kulturo s sredstvi iz programov za ohranjanje narave, skladno z veljavnim Programom upravljanja območij Natura 2000). Bodoči novi program za vilo Rafut je bil opredeljen v okviru operacije z nazivom »Obnova kulturne dediščine za interpretacijo Nature 2000 – Vila Rafut (EŠD 7917)«, v okviru aktivnosti Ureditev Interpretacijskega centra za izboljšanje varstva biotske raznovrstnosti na območjih Natura 2000 Goriška Brda, Vipavska dolina in Trnovski gozd
 
V letu 2025 je bila v okviru Razvojne pisarne pripravljena dokumentacija za začetek postopkov izbire izvajalcev za izdelavo gradbeno-tehnične dokumentacije za obnovo vile ter za izdelavo načrta interpretacije za predvideni Interpretacijski center. Izdelani in z deležniki usklajeni sta bili projektni nalogi z podrobnejšo opredelitvijo rabe prostorov, umeščanje novih vsebin in drugimi usmeritvami in sicer: 
· projektna naloga za izdelavo načrta interpretacije vsebin Natura 2000 vključenih v Interpretacijski center Vila Rafut v Novi Gorici ter
· projektna naloga za izdelavo projektne dokumentacije za ureditev Interpretacijskega centra Natura 2000 Vila Rafut v Novi Gorici.  
 
V začetku leta 2026 sta bila izvedena postopka za izbiro izvajalcev, skladno z operativnim načrtom, ki je predvideval sledeče:
· Junij 2026: Zaključek izdelave projektne dokumentacije in pridobitev gradbenega dovoljenja.
· Julij 2026: Priprava investicijske dokumentacije (PIZ in IP) ter vloge za sofinanciranje.
· Avgust 2026: Izvedba javnega naročila za izbor izvajalca gradbenih del (rekonstrukcije).
· Oktober 2026: Predviden dejanski začetek gradbenih del na objektu.
· Julij 2028: Načrtovan zaključek vseh gradbenih del.

Zaradi pritožb neizbranega ponudnika izdelave gradbeno-tehnične dokumentacije za obnovo vile in zahteve po revizijskem postopku, izbira projektantov ni bila zaključena v predvidenem roku. Posledično je predviden je zamik začetka del za cca. 2 meseca. Rok za zaključek vseh del ostaja nespremenjen.

Vzporedno s prenovo osrednje stavbe v Rafutskem parku MONG vodi postopke za nadaljevanje urejanja površin in stavb znotraj parka – t. i. podporne infrastrukture. Ta vključuje celovito in povezano obravnavo sledečih objektov:
· vhodnega objekta,
· funkcionalnih površin s parkiriščem in priključkom na Kostanjeviško cesto,
· območja vodotoka, 
· še ne funkcionalno opredeljenih in urejenih delov parkovnih površin.
Posegi bodo načrtovani kot nadaljevanje in nadgradnja že izvedenih obnovitvenih del, z med seboj usklajenimi funkcijami posameznih stavb in površin.  

Javnost je bila redno obveščana glede dogajanja v Rafutskem parku, preko informacijskih kanalov MONG, Zavoda GO! 2025 in Zavoda za turizem Nova Gorica in Vipavska dolina. Dogajanje v zvezi z obnovo vile Rafut je bilo pokrito tudi preko javnih medijev.

Doseženi učinki:
· obogatena kulturna ponudba v Rafutskem parku;
· definirana in usklajena kulturna in druga ponudba v vili Rafut. 

Zaključek:
Čeprav so revizijski postopki povzročali negotovost glede točnega datuma začetka gradnje, so vsi ostali elementi projekta — od finančnih jamstev do vsebinske zasnove Nature 2000 — pripravljeni. Vila Rafut ostaja osrednji projekt revitalizacije kulturne dediščine, ki bo po letu 2028 služil kot pomembno izobraževalno in turistično središče regije.

V okviru aktivnosti GO! 2025 je bil v okviru revitalizacije Laščakove vile s parkom v letu 2025 izveden umetniško-raziskovalni projekt Neslišno – slišno, med netopirji v produkciji SAETA – Zavod za kulturne in promocijske aktivnosti, umeščen v Okrogli stolp Gradu Rihemberk. Projekt se je razvijal na presečišču zvočne ekologije in bioakustične glasbe ter raziskoval neslišna naravna zvočna okolja. Skladba združuje nočne naravne zvoke in ultrazvočne signale netopirjev, ki so tehnološko obdelani v človeku slišno območje, ter ustvarja večplastni zvočni prostor med grajskim ambientom, gozdom in zunanjim platojem. Projekt so oblikovali Boštjan Perovšek, Klemen Koselj in Roland Mühlethaler ter prispevali k sodobni interpretaciji kulturne dediščine skozi zvočno umetnost.

Cilj 5: Razglasitev Ruskih/Ravnikarjevih blokov za spomenik lokalnega pomena

Zavod za varstvo kulturne dediščine je izdelal strokovne podlage za razglasitev ruskih/Ravnikarjevih blokov za spomenik lokalnega pomena ter jih dostavil MONG, s predlogom za razglasitev spomenika kulturnega pomena. V letu 2025 se je nadaljeval proces za razglasitev Ruskih blokov za spomenik lokalnega pomena, v sodelovanju MONG in ZVKDS OE Nova Gorica. Izpeljane so bile delavnice ter pripravljene strokovne podlage za razglasitev s strani ZVKDS.
Začeti so bili pogovori o financiranju izdelave projektne dokumentacije za izvedbo (PZI) obnove Ruskih blokov s strani MONG ter glede uskladitve določil Občinskega prostorskega načrta za Novo Gorico vezano na predvideni spomeniški status Ruskih blokov. Postopki za razglasitev še niso bili zaključeni. 
Ruski bloki so bili vključeni v več predstavitev urbanistične in arhitekturne dediščine Nove Gorice v okviru EPK 2025. 
Doseženi učinki: 
· Izboljšano splošno dojemanje Ruskih blokov kot pomembne kulturne dediščine Nove Gorice;
· Začeti postopki praktične implementacije zaščite in ustrezne obnove te dediščine.
Kazalniki:   
· Izvedene delavnice, sestanki;
· Pripravljene strokovne podlage ZVKDS za razglasitev Ruskih blokov za kulturni spomenik lokalnega pomena (sprejema Mestni svet). 

MONG po pregledu strokovnih podlag ocenjuje, da bi bilo pred sprejetjem odloka o razglasitvi potrebno izvesti še intenzivnejšo participacijo z lastniki, ter v kolikor bi se to izkazalo za potrebno pa še podrobnejše izvedbene načrte za usmerjanje prenove, ki niso predmet strokovne podlage. Izvedba participacije z lastniki se načrtuje v l. 2027.

Cilj 6: Nadaljevanje evidentiranja mestnih plastik in drugih likovnih del v javni in zasebni lasti, izvajanje javnih naročil za postavitve javnih plastik po mestu in okolici 

Pred leti je bil izdelan enostaven popis javnih plastik in drugih spomenikov v Novi Gorici, v primeru postavitve novih ga je potrebno nadgrajevati. Izvaja se redno čiščenje že postavljenih spomenikov in javnih plastik ter okolice. 
Druge aktivnosti, vezane na dosego tega cilja, se v letu 2025 niso izvajale.

10.6.3.2 Premična kulturna dediščina 

Cilj 1: Arhiv in knjižnica dr. Henrika Tume, ki deluje v okviru ZRC SAZU NG
Ukrepi:

Knjižnica dr. Henrika Tume velja za eno najbolje ohranjenih meščanskih knjižnic na Goriškem. Njen začetek sega v leto 1894, ko se je Henrik Tuma (1858–1935) skupaj z ženo Marijo,
roj. Gianola iz Tolmina, preselil v Gorico, zadnja inventarizirana knjiga pa sega v leto 1935. 
V letu 2025 je potekala sistematična rekatalogizacija knjižnice po univerzalni decimalni
Klasifikaciji, katalog bo v letu 2026 objavljen na spletni strani ZRC SAZU/Raziskovalna postaja ZRC SAZU v Novi Gorici.
Arhivsko gradivo  arhiva dr. Henrika Tume obsega 86 škatel Tumove zasebne in javne korespondence. V letu 2025 se je nadaljevalo digitaliziranje arhivskega gradiva ter metapodatkovni popis do oznake ZHT2990.  Skupaj je sedaj metapodatkovno opremljenih in digitaliziranih  že novih 290 enot, 2700 pisem iz Tume korespondenčne zapuščine.
V okviru dodatnih dejavnosti v zvezi z zapuščino dr. Henrika Tume poteka priprava doktorske disertacije  “Razvoj socialne demokracije v Gorici”. 

Na podlagi arhivskega gradiva in knjižnice so bili v letu 2025 pripravljeni naslednji prispevki:

Urban Makorič: “Charta delenda est!” Digitalizacijski procesi v Zapuščinskem arhivu dr. Henrika Tume (1858–1935) na ZRC SAZU Raziskovalni postaji v Novi Gorici, ki je bil objavljen v 22. Letniku revije Izvestje. V arhivu je potekalo tudi somentorstvo na praksi študentke Fakultete za humanistiko Unuiverze v Novi Gorici. 

Petra Kolenc: Spomin človeštva = Memoria dell’umanità = Memorie de umanitât = Memory of humankind / Petra Kolenc. Episkop 3. Ljubljana: Založba ZRC, 34 str. 

Petra Kolenc: Arhiv in knjižnica dr. Henrika Tume = Biblioteca e Archivio di dott. Henrik Tuma = Library and Archive of Henrik Tuma. Predstavitveni paneli v treh jezikih. 

Petra Kolenc, Neva Makuc, Urban Makorič: Legacies in the custody of the Milko Kos Historical Institute of the Slovenian academy of sciences and arts and their importance for research work / Petra Kolenc, Neva Makuc, Urban Makorič. Bibliotheca Antiqua 2025 : zborník z 33. Konference 27.-28. Listopadu 2025, Olomouc (str. 173-178).


10.6.3.3 Nesnovna kulturna dediščina 

Cilj 1: Prizadevanje za vpis novih enot nesnovne dediščine v register nesnovne kulturne dediščine

V register nesnovne kulturne dediščine v letu 2025 nove enote niso bile vpisane.

V okviru projekta MEDS GARDEN+, ki je obravnaval vaško jedro Srednjega Lokovca je bila pripravljena Zasnova ureditve ter s smiselnim dopolnjevanjem s participativnim projektom Ureditev vaškega jedra Lokovca izvedena ureditev odprtega javnega prostora, ki sledi krajinskim značilnostim ter poudarja kulturno snovno in nesnovno dediščino.
Doseženi učinki:
· povečana prepoznavnost dediščine krajinskih značilnosti ter naravnih vrednost ter snovne in nesnovne dediščine;
· vključenost v turistično ponudbo – pripravljena tematska učna pot »Smolarski gozd«. 
Kazalniki: 
· pripravljen turistični produkt Smolarska učna pot
· urejeno območje vaškega jedra Srednjega Lokovca

Cilj 2: Ovrednotenje in promocija dediščine aleksandrink

MONG je v letu 2025 uspešno pripravila projekt LAS Kulinarična in bivanjska kultura aleksandrink, ki je bil pripravljen za izvedbo v letu 2026. 
Poleg sofinanciranja nadaljevanja obnovitvenih del na Hiši aleksandrink v Prvačini, projekt vključuje tudi več aktivnosti neposredno namenjenih nadaljnjemu vrednotenju, raziskovanju in promociji dediščine aleksandrink na Goriškem. MONG je v okviru projekta neposredno vključena tudi v:
· ureditev bralno-ustvarjalnega kotička v Hiši aleksandrink, skupaj z DOKDA;
· pripravo 10 novih avtorskih kamišibaj predstav za promocijo zgodb aleksandrink na različnih lokacijah;
· pripravo kulturno-turističnega produkta ter testnega dogodka "Z vlakom do Hiše aleksandrink";
· pripravo knjižice receptov "Jedi in navade za mizo aleksandrink" ter tematske zgibanke;
· organizacijo zaključnega dogodka projekta pri Hiši aleksandrink v Prvačini: "Čajanka z aleksandrinkami" s predstavitvijo obnovljene hiše ter novih programov;
· postavitev usmerjevalnih tabel za Hišo aleksandrink iz smeri železniške postaje v Prvačini;
· izdelavo promocijskega videa Hiša aleksandrink.

Naloge ostalih projektnih partnerjev so:
· digitalizacija arhivskih gradiv, povezanih z aleksandrinkami, nadgradnja spletne strani DOKDA (nosilec DOKDA);
· razvoj inovativne brezalkoholne pijače "Karkade", vezane na dediščino aleksandrink (nosilec Predelava sadja in zelenjave, Metka Harej, s.p.);
· zbiranje in oblikovanje gradiva za dokumentarni prikaz zgodbe aleksandrink v Renčah, vključno z video pričevanji (nosilec Občina Renče-Vogrsko);
· strokovno izobraževanje za lokalne turistične vodnike in ponudnike za poglobitev razumevanja zgodovine in dediščine aleksandrink;
· promocijske aktivnosti (nosilci vsi partnerji).

Več o projektu na https://www.nova-gorica.si/sl/mestna-obcina/projekti/kulinaricna_in_bivanjska_kultura_aleksandrink/). 

Doseženi učinki:
· povečana prepoznavnost dediščine aleksandrik v domači javnosti in pri tujih obiskovalcih;
· vključenost dediščine aleksandrink v turistično ponudbo in druge gospodarske pobude lokalnega okolja. 

Kazalniki: Dediščina aleksandrik še ni vpisana na seznam nesnovne dediščine Slovenije. 

Cilj 1 : Razvoj raznolike razstavne ponudbe s poudarkom na kakovostni in izvirni goriški ter slovenski ustvarjalnosti

Kulturni dom - Mestna galerija Nova Gorica, je v letu 2025 razvijala raznoliko in kakovostno razstavno ponudbo s poudarkom na goriški in slovenski ustvarjalnosti. Program je vključeval različne umetniške medije, samostojne in skupinske razstave ter predstavitve uveljavljenih in perspektivnih mladih avtorjev. Veliko pozornosti je bilo namenjeno tudi podpori lokalnim ustvarjalcem ter povezovanju regionalnega in nacionalnega kulturnega prostora. Razstave so bile dopolnjene s spremljevalnimi dogodki, kot so javna vodstva po razstavah, predavanja v okviru programa Soočanja z sodobno vizualno umetnostjo in pedagoške vsebine (Otroške likovne ustvarjalnice in Likovna šola), s čimer je galerija krepila dostopnost in vključenost občinstva.

Goriški muzej je v soorganizaciji z drugimi akterji izvedel projekt Taktilna galerija, ki je bil eden osrednjih projektov Goriškega muzeja v letu 2025, izvedena je bila letna občasna razstava: Hommage a Vladimir Makuc, ob 100-letnici rojstva umetnika.

GO! 2025 je v okviru projekta Episkop skupaj z ZRC SAZU vsak mesec v okviru Umetnine meseca predstavil enega od aktivnih goriških slikarjev (madnarodnao uveljavljena fotografinja Vanja Bućan, Marko Pogačnik, Ana Zavadlav, Annibel Cunoldi Attems, Aleksander Velišček, Gigo de Brea, Jernej Skrt, Romeo Tofanetti, Mario Palli, Anja Medved).  V postavitvi Point de Vue na gradu v Vipavskem Križu so bila izpostavljena štiri velika imena primorske umetnosti, ki imajo močno vez z lokalnim prostorom Goriške in hkrati pomembno evropsko dimenzijo: Marko Pogačnik, Evgen Bavčar, Annibel Cunoldi Attems, Veno Pilon. V novogoriškem tunelu pod Rafutom je razstavljal novogoriški umetnik Enej Gala, ki se je predstavil z inovativno instalacijo. V povezavi z galerijo Gong  V okviru projekta Dol k reki so bile v javni naravni prostor vzdolž Primorske postavljene skulpture avtorjev, med njimi tudi uveljavljenega Boštjana Kavčiča.  Na Lokvah so ustvarjali kiparji iz tujine in domačega prostora ter ustvarili Formo vivo Wood&Stone – Les&Kamen sodelovali so tudi pihalci stekla in s tem izpostavili tudi steklarsko tradicijo Trnovskega gozda. Forma viva z 20 skulpturami bo na Lokvah stalno na ogled. V Parku Pečno v Kanalu je bil izpostavljen žanr land arta in keramnika ter domači avtorji Nika Šimac, Orjana Velikonja in drugi. Na področu sodobne umetnosti je bil organiziran festival Nevidne ženske s fotografsko intervencijo v javnem prostoru o priseljenkah, ki so si Goriško in Furlanijo – Julijsko krajino izbrale za svoj novi dom, mednarodni in večkulturni dogodki so bili organizirani pod imenom Močne ženske v kulturi. Priznane umetnice, ustvarjalke in kulturne menedžerke iz različnih držav so skozi osebne zgodbe, umetniške prakse in razprave osvetlile vloge, identitete in prispevke žensk v kulturnem razvoju regije in sodobni družbi ter potrebo po raznolikih pristopih k enakosti spolov.
Skupaj z družbo Hit je bila ovrednotena njihova umetniška zbirka najvidnejših imen primorske likovne umetnosti, zbirka je bila v slogu Art Hotelov razporejena po hotelu, kjer bodo stalno na ogled. EPK je spodbudila tudi velike razstave v čezmejnem prostoru, ki so privabile na tisoče obiskovalcev, npr. razstava Andyja Warhola v Pokrajinskih muzejih v Gorici, razstavo v vili Manin, ki tematizira mejo Od Gaugina do Hopperja, na kateri so bila razstavljena velika imena svetovne likovne umetnosti 20. stoletja. Ob GO! 2025 je v tunelu v Gorici nastala Digitalna galerija, ki je pritegnila več kot 100 000 obiskovalcev. Prav tako je bila v Trstu v Magazzinu delle Idee na ogled razstava Arhitektura Furlanije Julijske krajine in Slovenije, ki je ustvarila dialog med arhitekturo Slovenije in Italije skozi fotografijo. V centru Nove Gorice je bila na razstavi Sijoče nevidno mesto obravnavana arhitektura našega mesta s skupino raziskovalcev Nonument in domačo arhitektko Evo Sušnik. Tudi sicer je bial arhitekturi mesta posvečena velika pozornost skozi simpozije, knjige, vodstva, razstave in tiskane vodnike.  Med zanimivejšimi projekti velja izpostaviti tudi Taktilno galerijo v nakupovalnem centru Kromberk, ki na inovativen način vključuje slepe in slabovidne obiskovalce in jim omogoča, da se preko dotika potopijo v svet umetnosti.

V okviru štiriletnega javnega razpisa za sofinanciranje javnih kulturnih programov v Mestni občini Nova Gorica za obdobje 2023 – 2026 se je v letu 2025 sofinanciralo delovanje dveh izvajalcev s področja vizualne umetnosti. V okviru Javnega razpisa za sofinanciranje kulturnih projektov v Mestni občini Nova Gorica za leto 2025 se je sofinanciralo en kulturni projekt.

Cilj 2: Izboljšanje pogojev za izvajanje projektov in programov na področju vizualnega ustvarjanja

Mestna galerija Nova Gorica je v letu 2025 izvajala programe v prostorskih in infrastrukturno omejenih pogojih, ki dolgoročno otežujejo razvoj dejavnosti. Galerijski prostor, ki se nahaja v objektu Slovenskega narodnega gledališča, je precej dotrajan in le delno prilagojen sodobnim razstavnim standardom, kar vpliva na tehnično izvedbo zahtevnejših projektov ter pogoje dela umetnikov in izvajalcev.
Pomemben izziv predstavlja tudi dostopnost galerije. Dostava umetniških del je mogoča zgolj po stopnišču, kar otežuje transport večjih ali občutljivih umetnin ter povečuje organizacijske in produkcijske obremenitve pri postavitvah razstav. Prav tako galerijski prostor trenutno ni ustrezno dostopen gibalno oviranim obiskovalcem, kar predstavlja pomembno omejitev pri zagotavljanju vključujoče dostopnosti kulturnih vsebin.
Dodaten problem predstavlja pomanjkanje ustreznega depojskega prostora za hranjenje umetniških del in razstavne opreme, kar otežuje dolgoročno načrtovanje razstavne dejavnosti in profesionalno upravljanje produkcijskih procesov.
Kljub navedenim omejitvam je galerija tudi v letu 2025 zagotavljala kontinuirano izvajanje kakovostnega razstavnega programa ter si prizadevala za postopno izboljševanje pogojev dela. 

V okviru Evropske prestolnice kulture 2025 so se vzpostavili in uredili novi prostori namenjeni kulturi, zato se je o pripravah na zagotavljanje dolgoročnih učinkov EPK že iskalo možnosti za ustreznejše prostore galerije, ki deluje pod okriljem Kulturnega doma Nova Gorica.

Cilj 3: Odpiranje v mednarodni prostor in predstavitev tuje umetniške produkcije

Mestna galerija Nova Gorica, ki deluje v okviru Kulturnega doma, je v letu 2025 nadaljevala aktivno odpiranje v mednarodni prostor ter spodbujala predstavitev tuje in mednarodno relevantne umetniške produkcije. Posebno vlogo pri tem ima festival Pixxelpoint, ki predstavlja izrazito mednarodno usmerjeno platformo sodobne intermedijske umetnosti ter vključuje sodelovanje umetnikov, kuratorjev in producentov iz različnih držav. Festival pomembno prispeva k mednarodni prepoznavnosti galerije in mesta ter vzpostavlja povezave z aktualnimi praksami sodobne umetnosti v širšem evropskem prostoru.
Pomemben poudarek je bil namenjen tudi čezmejnemu sodelovanju v okviru razstavnega projekta, ki je bil posvečen našemu priznanemu umetniku Vladimirju Makucu. V letu 2025 jer bil Kulturni dom skupaj z Goriškim muzejem Kromberk – Nova Gorica, Galerijo Prešernovih nagrajencev Kranj, Portopiccolo Art Gallery iz Sesljana (Italija) in Kulturnim domom Gorica (Italija) koproducent velikega razstavnega projekta z naslovom V vse smeri, s katerim so se poklonili velikemu slovenskemu umetniku Vladimirju Makucu ob stoti obletnici njegovega rojstva. Makuc je najpomembnejši del svojega bogatega opusa zapustil rodnemu Solkanu. Na 6 razstavah se je spregovorilo o umetniku, ki je že vstopil v slovensko kolektivno zavest. Ob tej priložnosti smo se spet srečali z njegovimi ikoničnimi pticami in vsemi živalmi, ki živijo med Krasom in morjem. Našli smo ga v ironičnih avtoportretih, vrnili smo se h klasični mitologiji z “Ledo, Evropo in ostalimi”, z njim smo raziskali nebesni svod v poletu od sonca do vesolja, razmišljali o odnosu med podobo in poezijo. Izvajalci projekta so se posvetili tudi grafičnim tehnikam in tisku, saj je bil Makuc v tem nesporen mojster. Na ogled je bilo postavljenih več kot 150 del velikega formata, vključno s slikami, akvareli, risbami in grafikami, pa tudi kipi, keramiko, tapiserijami in matricami, ki zajemajo celotno umetnikovo produkcijo, od 50. let prejšnjega stoletja do prvega desetletja tega tisočletja. S tem je galerija uspešno širila prisotnost slovenske umetnosti v italijanskem kulturnem prostoru ter utrjevala čezmejne kulturne povezave.

GO! 2025 je v letu 2025 pokazal najvidnejša imena likovne umetnosti našega prostora, deloval je čezmejno in poudarjal tudi mednarodno dimenzijo, predvsem pa je bil dan velik poudarek na povezovanju vseh subjektov na področju likovne umetnosti, tudi v čezmejnem prostoru. Zoranu Mušiču je bilo posvečeno osrednje mesto s kar tremi razstavami: v Novi Gorici (napovednik v Xcentru), na gradu Dobrovo in na gradu Štanjel, pridružili so se tudi Pokrajinski muzeji iz Gorice s Zuriško sobo. V povezavi s Fundacijo Palačo Coronini Cronberg iz Gorice je bil izpostavljen ekstravaganten cikel skulptur bavarskega svetovno znanega umetnika Franza Xaverja Messerschmidta ter se nanj navezali z dvema replikamam skulptur v javnem prostoru, eno v Gorici (trg svetega Antona) in drugo v Novi Gorici (Trg Evrope). Od mednarodno uveljavljenih sodobnih umetnikov je bil izpostavljen Marko Peljhan s projektom ISOLABS, ki se na znanstveno-umetniški način ukvarja s porečjem reke Soče, projekt se nadaljuje tudi po koncu leta 2025 s povezovanjem s finsko EPK. Med največjimi in najobsežnejšimi projekti velja omeniti Bienale mladih Evrope in Sredozemlja Mediterranea, ki je v naše kraje pripeljal 100 mladih umetnikov iz vsega sveta, ki jih je GO! 2025 v času bienala tudi gostil in spremljal njihovo delo. 

Cilj 4: Krepitev aktivnosti za ustrezno ohranjanje obstoječih javnih spomenikov in plastik na območju MONG

V letu 2025 se je nadaljevalo z rednim vzdrževanjem javnih površin ob javnih spomenikih in plastikah s ciljem zagotavljanja urejenosti in lepšega izgleda njihove okolice. Poleg manjših popravil in obnov spomenikov in plastik, se je izvedla tudi celovita prenova spominskega parka in grobišča NOB na Trnovem. Z opravljenimi konservatorsko – restavratorskimi deli se je zagotovilo strokovno ohranitev spomenika, ustvarjeni so pogoji za trajnejšo zaščito spomenika, ki je pomemben tudi kot izhodišče za izobraževalne vsebine, kulturni ter športno-rekreativni turizem in krepitev skupnostne povezanosti. Celotna vrednost investicije je znašala 229.500 EUR. 
Zavod za turizem Nova Gorica in Vipavska dolina javne spomenike aktivno vključuje v interpretacijo kulturne dediščine mesta skozi organizirana turistična vodenja po Novi Gorici, v okviru katerih so obiskovalcem predstavljeni pomembnejši javni spomeniki in spomeniški prostori. Promocija javnih spomenikov poteka tudi preko promocijskih gradiv, predvsem zloženke o Novi Gorici, ki vključuje predstavitve posameznih spomenikov ter obiskovalce spodbuja k njihovemu ogledu. Zloženka je dostopna v TIC Nova Gorica, Info točki Sabotin, TIC Lijak in TIC Ajdovščina. Zavod v sodelovanju z zunanjimi izvajalci organizira strokovna izobraževanja in usposabljanja za regionalne turistične vodnike. V letu 2025 je bilo v sodelovanju z zavodom Magistrala izvedeno izobraževanje za vodenje po Novi Gorici, ki je zajemalo tudi predstavitev javnih spomenikov in spomeniških prostorov. Izvedena so bila tudi dodatna strokovna izobraževanja, med drugim za vodenje po stalni razstavi EPIC centra »Mesto na meji«, načrtovano pa je tudi izobraževanje na temo aleksandrink. Zavod s tovrstnimi aktivnostmi prispeva k večji dostopnosti in prepoznavnosti javnih spomenikov ter krepitvi kulturno-umetnostne vzgoje in interpretacije sodobne kulturne dediščine v prostoru MONG.

Podatki za leto 2025/2026:
-	število obiskovalk in obiskovalcev TIC Nova Gorica leta 2025: 8.660,
-	izvedeno izobraževanje za turistične vodnike v sodelovanju z zavodom Magistrala na temo vodenja po Novi Gorici (2025).

Na področju javnih spomenikov in plastik v Mestni občini Nova Gorica v letu 2025 še ni bil vzpostavljen sistematičen pristop k njihovemu ohranjanju in razvoju. 

Cilj 1: Krepitev prepoznavnosti nacionalnega in mednarodnega vpliva festivalov Pixxelpoint in R.O.R.

Festival Pixxelpoint je tudi v letu 2025 pomembno prispeval k krepitvi prepoznavnosti nacionalnega in mednarodnega vpliva sodobne intermedijske umetnosti ter mesta Nova Gorica kot relevantne produkcijske in razstavne platforme v širšem evropskem prostoru.
Festival ohranja izrazito mednarodno usmerjenost, saj v program redno vključuje umetnike, kuratorje in teoretike iz različnih držav ter vzpostavlja sodelovanja z mednarodnimi institucijami in partnerskimi organizacijami, s čimer krepi svojo vlogo referenčne platforme za sodobne intermedijske prakse. V letu 2025 je bil ta vidik dodatno okrepljen z oblikovanjem mednarodne kuratorske ekipe, ki je pripravila programsko zasnovo festivala.
S kontinuiranim razvojem kuratorskega koncepta ter vključevanjem aktualnih umetniških praks festival utrjuje svojo prepoznavnost tako na nacionalni kot mednarodni ravni. Ob tem pomembno prispeva k umeščanju Nove Gorice v širši zemljevid relevantnih centrov sodobne vizualne in intermedijske umetnosti. Dodatno prepoznavnost zagotavljajo spremljevalni dogodki, strokovni program ter mednarodna promocija, ki prispevajo k širjenju njegovega dosega v strokovni in širši javnosti. 

V letu 2025 sta festivala Pixxelpoint in R.O.R. dodatno okrepila mednarodno prepoznavnost Nove Gorice kot pomembnega središča sodobne, intermedijske in svetlobne umetnosti. R.O.R. je z vključitvijo v mednarodno organizacijo svetlobnih festivalov ILO utrdil globalno prisotnost festivala, Pixxelpoint pa je skozi temo »Četrti prostor« povezoval umetnost, tehnologijo, znanost in skupnost. Oba festivala sta z razstavami, performansi, svetlobnimi instalacijami, delavnicami in participativnimi programi pomembno prispevala k izobraževanju občinstva, posebej otrok in mladih, ter krepila dostopnost sodobne umetnosti in dolgoročni razvoj kulturne participacije v čezmejnem prostoru.

V okviru štiriletnega javnega razpisa za sofinanciranje javnih kulturnih programov v Mestni občini Nova Gorica za obdobje 2023 – 2026 se je v letu 2025 sofinanciralo delovanje enega izvajalca s področja intermedijskih umetnosti. 
V okviru javnega razpisa za sofinanciranje kulturnih projektov v Mestni občini Nova Gorica za leto 2025 se je sofinanciral en kulturni projekt.

Cilj 2: Povečati število projektov, ki so usmerjeni k izobraževanju občinstva, posebej otrok in mladih

Ob razstavnem in performativnem programu je festival Pixxelpoint razvijal tudi spremljevalne vsebine, ki so omogočale aktivno vključevanje različnih ciljnih skupin v razumevanje sodobnih intermedijskih umetniških praks. V okviru festivala so bile izvedene delavnice, ki so mladim omogočale neposreden stik z aktualnimi tehnološkimi in umetniškimi orodji ter procesi. Posebna pozornost je bila namenjena tudi javnim vodstvom po razstavah, ki so obiskovalcem, vključno z dijaki in študenti, približevali kompleksnejše kuratorske in vsebinske zasnove festivala. Organiziran je bil tudi strokovni simpozij, ki je dodatno okrepil izobraževalno in refleksivno dimenzijo festivala ter omogočil poglobljeno obravnavo tem sodobne intermedijske umetnosti, tehnologije in družbenih kontekstov. S tem festival ne deluje zgolj kot razstavni dogodek, temveč tudi kot izobraževalna platforma, ki spodbuja razumevanje sodobne umetnosti, digitalne kulture in kritičnega odnosa do tehnologije ter aktivno prispeva k razvoju občinstev, zlasti mlajših generacij.

GO! 2025 je v letu 2025 okrepil nabor izobraževalnih in participativnih programov, namenjenih otrokom in mladim, z vključevanjem delavnic, vodenih ogledov ter interaktivnih umetniških vsebin. Programi so spodbujali razumevanje sodobne umetnosti, kulturne dediščine in uprizoritvenih praks ter razvijali aktivno kulturno participacijo. Poseben poudarek je bil na dostopnosti vsebin in dolgoročnem razvoju občinstva, kar je rezultat izobraževanja Skills2GO s strani Ministrstva za kulturo Republike Italije.


[bookmark: _Toc191554726][bookmark: _Toc196830788]10.6.6 Knjiga  in založništvo

Cilj 1: Sistematična in kontinuirana podpora projektom s področja knjige in založništva

V okviru GO! 2025 se je sistematična podpora področju knjige in založništva izvajala skozi kontinuirano izvajanje založniških programov, predstavitev publikacij ter povezovanje raziskovalnih, kulturnih in izobraževalnih institucij. V tem obdobju je bilo izdanih sedem knjig ter več spremljevalnih katalogov in publikacij, ki so prispevali k dokumentiranju, interpretaciji in mednarodni promociji kulturnih, zgodovinskih in umetniških vsebin čezmejnega prostora.
Pomemben del programa so predstavljali projekti Založništva, Dobrih dvajset in Episkop, ki ga je vodil ZRC SAZU v sodelovanju s številnimi domačimi in tujimi partnerji. Projekt je skozi serijo okroglih miz, predavanj, predstavitev knjig, filmov ter štirijezično publikacijo raziskoval kompleksno zgodovinsko, jezikovno in kulturno plastenje goriškega prostora. Z dvanajstimi tematskimi sklopi je Episkop vzpostavljal dialog med preteklostjo, sedanjostjo in prihodnostjo prostora ter pomembno prispeval k razumevanju čezmejne identitete in humanističnega pomena Evropske prestolnice kulture

Goriški muzej je v letu 2025 pripravil materiale za izdajo dveh publikacij in sicer: publikacije ob razstavi Hommage a Vladimir Makuc ob 100-letnici rojstva umetnika – priprave na ponatis knjige Zbirka podarjenih del, Goriški muzej 2010, retrospektivni izbor obsega 187 grafik, 82 slik, 240 risb, 28 kipov in 16 slik na porcelanu ter priprave na izdajo publikacije - Zbornik Meblo o nekdanji Tovarni pohištva Nova Gorica, ki na različne poglede posameznikov predstavlja pomen, ki ga je imela tovarna za Slovenijo, Jugoslavijo in širše ter njen vpliv in sloves na svetovnem trgu. Tisk obeh publikacij se načrtuje v letu 2026.

Izdan je bil zbornik Goriški letnik 49 (2025), ki kot osrednja strokovna publikacija Goriškega muzeja obravnava humanistične teme s področja zgodovinske Goriške - Vipavska dolina, Kras, Tolminska in Goriška.

V okviru štiriletnega javnega razpisa za sofinanciranje javnih kulturnih programov v Mestni občini Nova Gorica za obdobje 2023 – 2026 se v letu 2025 sofinanciralo delovanje enega izvajalca s področja knjige. V okviru Javnega razpisa za sofinanciranje kulturnih projektov v Mestni občini Nova Gorica za leto 2025 se je sofinanciralo dva kulturna projekta.


[bookmark: _Toc191554727][bookmark: _Toc196830789]10.6.7 Knjižnična dejavnost, bralna kultura

Cilj 1: Goriška knjižna destinacija/regija – dvig zanimanja za knjigo in branje pri vseh generacijah občank in občanov ter povečanje prisotnosti knjige v mestu.

Goriška knjižnica je v letu 2025 izvedla 802 dogodka, ki jih je obiskalo preko 15.000 obiskovalcev. Številni med njimi so bili dogodki s področja spodbujanja bralne kulture, kot so: literarni večeri, bralni klubi (Bralni klub Na isti strani, Bralni klub Na vrhu stopnic, bralni klubi v krajevnih knjižnicah), različne oblike t.i. bralnih značk (Primorci beremo, 12 mesecev = 12 priložnosti za dobro branje idr.).
Spodbujanje branja pri mladih: Bralnice pod slamnikom, Poletavci in Najpoletavci, Pravljične urice, Rastem s knjigo, Športajmo in berimo, Tačke pomagačke, Vrtec na obisku idr.
Posebne zbirke: Stripoteka (posebna zbirka, ki je namenjena mlajšim in odraslim) in priprava nove posebne zbirke Lahko branje – dostopnost za vse (namenjena osebam z bralnimi težavami).
Pomemben prispevek k spodbujanju bralne kulture ima tudi spletni portal Dobreknjige.si, ki je nastal v Goriški knjižnici in se je razvil v nacionalni portal spodbujanja bralne kulture.
Podaljšanje odprtosti knjižnice je potrebno v krajevnih knjižnicah Branik in Prvačina, ki sicer ne ustrezata kategoriji Krajevna knjižnica (Pravilnik o pogojih za izvajanje knjižnične javne službe).

V okviru GO!2025 se je cilj razvoja knjižnične dejavnosti uresničeval tudi skozi trajnostne in vključujoče projekte, kot je Knjižnica semen – Zelena knjižnica v sodelovanju z nosilnim partnerjem Goriško knjižnico. Projekt je povezoval knjigo, ekologijo in lokalno skupnost ter preko izmenjave semen, strokovnih vsebin, delavnic in javnih dogodkov spodbujal medgeneracijsko sodelovanje, trajnostno razmišljanje in aktivno uporabo knjižničnega prostora ter povezave z Bibliobusi.

Goriško knjižno središče (Knjigarna in kavarna Maks) je skupni projekt Mestne občine Nova Gorica in ZRC SAZU, namenjen širjenju bralne kulture, promociji znanosti ter povezovanju lokalnega prebivalstva na Delpinovi ulici 10 v Novi Gorici. Predstavlja stičišče za promocijo znanosti, umetnosti in bralne kulture s poudarkom na prostoru ob zahodni meji. V prostorih knjigarne so se tudi v letu 2025 izvajali številni kulturni dogodki: predstavitve knjig, glasbeni dogodki, pogovori z avtorji itd.

V okviru štiriletnega javnega razpisa za sofinanciranje javnih kulturnih programov v Mestni občini Nova Gorica za obdobje 2023 – 2026 se je v letu 2025 sofinanciralo delovanje enega izvajalca s področja knjige. V okviru Javnega razpisa za sofinanciranje kulturnih projektov v Mestni občini Nova Gorica za leto 2025 se je sofinanciralo dva kulturna projekta.

Cilj 2: Krepitev dostopnosti knjižničnih storitev za  uporabnice in uporabnike MONG v izvenmestnem okolju

Goriška knjižnica ima 9 krajevnih knjižnic, od tega 3 v MONG: Krajevna knjižnica Branik, Krajevna knjižnica Prvačina in Krajevna knjižnica Solkan. 
Knjižnična mreža je dobro razporejena in omogoča prenos gradiva med enotami. V enotah, ki to omogočajo, se izvajajo različne aktivnosti. Število aktivnih članov, obisk in izposoja knjižničnega gradiva ne vpadajo, ponekod celo narašča.  Težave pa nastajajo zaradi nekaterih neustreznih pogojev pri delovanju krajevnih knjižnic. V prihodnje bo potrebno urediti in posodobiti vse tri krajevne knjižnice v MONG.

Cilj 3: Digitalizacija storitev in ponudba e-vsebin

Digitalizacija v Goriški knjižnici:
· Digitalizacija starejšega in dragocenega gradiva poteka kontinuirano, večino s sredstvi Ministrstva za kulturo (poziv OOK). Digitalizira se knjige, časopise in drugo gradivo lokalnega pomena.
· Vzpostavitev, nadgrajevanje in vnašanje vsebin na spletne portale (samostojno ali v sodelovanju z drugimi ustanovami): Dobreknjige.si, Obrazi slovenskih pokrajin, Kamra.
· Ponudba e-knjižnic: COBISS Ela, Baza slovenskih filmov, Audibok (zvočne e-knjige).
· Nabor kvalitetnih prostodostopnih in zakupljenih podatkovnih zbirk: Encyclopedia Britannica Library Edition, PressReader, EbscoHost, LinkedIn Learning, Tax-Fin-Lex.


[bookmark: _Toc191554728][bookmark: _Toc196830790]10.6.8 Film

Cilj 1: Podpora in širitev programov ter zagotovitev dostopnosti kakovosti filmske produkcije preko filmske vzgoje za otroke, mlade in odrasle

Kulturni dom Nova Gorica upravlja z edino filmu namenjeno in zanj prirejeno dvorano v Novi Gorici. V letu 2025 je bilo v okviru filmske dejavnosti organiziranih 161 dogodkov. Pripravili so 155 filmskih projekcij, kjer je bilo na ogled ponujeni9h 186 novih različnih filmskih naslovov dolgometražnih in kratkih filmov. Poleg tega je bilo izvedenih še 6 predavanj, pogovorov oz. predstavitev na temo filma. Vseh 161 dogodkov se je udeležilo 10.269 udeležencev, 155 filmskih predstav si je ogledalo 9.716 ljudi; od tega je bilo 1.084 brezplačnih ogledov.
Za nadaljevanje filmskega programa bo zavod v bližnji prihodnosti potreboval nov DCP projektor, saj lahko zaradi starosti obstoječi preneha z delovanjem v vsakem trenutku. Brez projektorja pa je kakovostno prikazovanje filma nemogoče.
V letu 2025 je Kulturni dom nadaljeval s povezovanjem s sorodnimi institucijami oz. programi. Nadaljevalo se je partnersko sodelovanje v okviru Mednarodnega festivala Poklon viziji, ki ga pripravlja Kinoatelje. V tem okviru so izvedli 8 brezplačnih dogodkov, ki jih je obiskalo 530 gledalcev.

V letu 2025 je bila v filmskem programu še posebej zastopana Akademija umetnosti Univerze v Novi Gorici. Takšno sodelovanje pomembno prispeva k podpori mladim filmskim ustvarjalcem, omogoča prve javne predstavitve njihovih projektov ter krepi povezovanje izobraževalnega in kulturnega prostora v lokalnem in čezmejnem okolju. Hkrati predstavlja pomemben most med izobraževalnim procesom in področjem kulturne produkcije ter krepi povezovanje lokalnega kulturnega in akademskega prostora. Pripravili so bili trije dogodki, ki si jih je ogledalo 132 gledalcev.
Kulturni dom Nova Gorica kot partner sodeloval pri izvedbi mednarodnega strokovnega srečanja Dnevi avtorskega filma FICE (Federazione Italiana Cinema d’Essai). Sodelovanje Kulturnega doma Nova Gorica pri Dnevih avtorskega filma FICE je pomembno z vidika mednarodnega povezovanja in promocije avtorske filmske produkcije. Dogodek, ki združuje producente, distributerje, festivalske selektorje in art kinematografe, pa tudi igralce in režiserje, predstavlja platformo za predstavitev sodobnega evropskega in svetovnega filma ter za izmenjavo strokovnih izkušenj. V naši dvorani so si lahko udeleženci srečanja lahko ogledali tri filme, od tega je bil le film Anje Medved Ne pozabi me odprt za javnost, ostala dva pa sta bila namenjena le akreditiranim udeležencem srečanja.
[bookmark: _Toc222639258]Mladim in najmlajšim sta posebej namenjena dva programa: Filmski program v popoldanskem času in Šolski filmski program za organizirane skupine. Program Filmski vrtiljak Kulturni dom oblikuje že od septembra 2009 in z njim skozi vse leto ponuja izbor kakovostnih in umetniških filmov za otroke, mladino in družine. V letu 2025 so predvajali 30 različnih filmov na 34 projekcijah, ki jih je obiskalo 2.373 gledalcev. V okviru Šolskega filmskega programa so v letu 2025 pripravili 26 projekcij, na katerih so si mladi gledalci lahko ogledali 17 filmskih naslovov. Ponujene filme si je ogledalo 3.076 otrok in mladostnikov s spremljevalci. 

V okviru GO!2025 se je podpora filmski vzgoji in dostopnosti kakovostne filmske produkcije izvajala skozi mednarodne, izobraževalne in participativne projekte v okviru GO! 2025. Pomembno vlogo je imel projekt Kinovozlišče v organizaciji Kinoatelje, ki je povezoval filmsko umetnost, čezmejno sodelovanje in izobraževanje mladih. Projekt je vključeval mednarodni mladinski filmski tabor, filmske projekcije, predstavitve ter trajnostne vsebine, kot je Go Green Cinema.
Poseben poudarek je bil namenjen vključevanju mladih ustvarjalcev skozi projekt GO! Animacikel, mednarodno delavnico animacije in javni animirani sprehod s kolesi. Študentske animacije so bile projicirane na fasade in javne površine Nove Gorice, kar je povezalo filmsko umetnost, urbano okolje in aktivno participacijo občinstva. Programi so pomembno prispevali k razvoju filmske pismenosti, dostopnosti sodobnih avdiovizualnih praks ter povezovanju lokalnega in mednarodnega kulturnega prostora.

V redno filmsko ponudbo v MONG se že vrsto let uvršča tudi Letni kino Silvana Furlana, katerega nosilec je zavod Kinoatelje. V letu 2025 je bil del uradnega programa EPK, izvedel se je pod okriljem Zavoda za turizem Nova Gorica in Vipavska dolina in Mestne občine Nova Gorica. Urbana novogoriška ploščad se je že trinajsto leto zapored spremenila v Letni kino Silvana Furlana, kjer so bile izvedene projekcije žanrsko raznolikih filmskih uspešnic, ki so požele uspeh tako pri občinstvu kot na festivalih v mednarodnem prostoru. Vsi filmi bodo so bili opremljeni s slovenskimi podnapisi. Projekcije so bile brezplačne. Zavod Kinoatelje se sicer že vrsto let posveča razvoju filmske kulture ter daje številnih pobude, ki segajo tudi na območje MONG. Najbolj prepoznavna med njimi je čezmejni filmski festival Poklon viziji.

V okviru štiriletnega javnega razpisa za sofinanciranje javnih kulturnih programov v Mestni občini Nova Gorica za obdobje 2023 – 2026 se je v letu 2025 sofinanciralo delovanje enega izvajalca s področja filma. 


[bookmark: _Toc191554729][bookmark: _Toc196830791]10.6.9 Mediji

Cilj 1 : Podpora strokovnemu poročanju 

MONG v svoje obveščanje redno vključuje tudi pomembnejše kulturne dogodke, bodisi tiste, ki jih sooblikuje oziroma pri njih sodeluje, bodisi tiste, za katere ocenjuje, da pomembno prispevajo h kulturnemu utripu mesta in širšega prostora. Kulturi zato namenjamo posebno pozornost, kar je bilo še posebej izrazito v letu 2025, ko je Nova Gorica skupaj z Gorico nosila naziv Evropske prestolnice kulture.
O kulturnem dogajanju je MONG javnost obveščala prek sporočil za javnost, spletne strani Mestne občine Nova Gorica ter družbenih omrežij. V izjavah za javnost se je pogosto poudarjal pomen razvoja kulture, tako v okviru javnih kulturnih institucij kot nevladnega sektorja, ter pomen vloge kulture pri razvoju lokalnega okolja, kakovosti življenja in gospodarstva. Mestna občina Nova Gorica je bila tudi aktiven partner zavoda GO! 2025 pri obveščanju o dogajanju v okviru Evropske prestolnice kulture, zlasti pri promociji odmevnejših kulturnih dogodkov, vključno s čezmejnimi. MONG je bila medijem redno na voljo za izjave in pojasnila o temah s področja kulture. Evropsko prestolnico kulture je MONG izpostavljala tudi v oglasnih sporočilih.
Za pregledno spremljanje kulturnega dogajanja v čezmejnem prostoru je bila že v času priprave kandidature za EPK 2025 načrtovana skupna spletna platforma www.go2025.eu/sl, ki je bila nato za projekt EPK realizirana v okviru EZTS GO. Platforma tudi po zaključku GO! 2025 objavlja kulturne dogodke v čezmejnem prostoru. Poleg tega je zavod GO! 2025 med letom 2025 pripravljal trimesečne napovednike dogodkov po posameznih mesecih, program EPK pa je bil posebej predstavljen tudi na spletni strani MONG. Objavljanje kulturnih dogodkov je obenem redna praksa Koledarja dogodkov Javnega zavoda za turizem Nova Gorica in Vipavska dolina.
Na osnovi omembe novogoriške mestne občine je bilo v slovenskih medijih v letu 2025 6596 objav na temo kulture (zlasti EPK), in sicer 2739 na internetu, 2378 v tiskanih medijih, radijskih objav je bilo 1083, na televiziji pa 396. V italijanskih medijih pa smo v tiskanih medijih in na internetu zasledili 1088 objav.
[bookmark: _Toc196830792]10.6.10 Nevladne organizacije in ljubiteljska kultura

Cilj 1: Podpora profesionalnim nevladnim organizacijam

Leto 2025 je bilo tretje leto izvajanja javnega razpisa za sofinanciranje javnih kulturnih programov v Mestni občini Nova Gorica za obdobje 2023 – 2026.

Leto 2025 je bilo leto Evropske prestolnice kulture, katere program so v veliki meri izpeljale nevladne organizacije. Evropska prestolnica kulture je povezala nevladne organizacije in javne zavode s področja kulture, predvsem z javnim zavodom GO! 2025, kot tudi druge javne zavode ter predstavnike gospodarstva. Evropska prestolnica kulture je prinesla nove objekte in prizorišča. Promocija je potekala pod okriljem javnega zavoda GO! 2025 in spletne platforme EZTS.

Cilj 2: Zagotavljati sistematično in stabilno financiranje programov namenjenih ljubiteljski kulturi in kulturnim društvom

MONG je lastnik prostorov na Ulici Gradnikove brigade v Novi Gorici – Točka ZKD, ki jih namenja razvoju in izvajanju programov s področja ljubiteljstva. Preko javnega razpisa namenja tudi sredstva za pokrivanje materialnih stroškov delovanja Točke ZKD ter preko JSKD financira delo dveh zaposlenih.

V letu 2025 je bil v celoti izveden načrtovani program s področja ljubiteljskih kulturnih dejavnosti; tako območni, regijski, državni in dodatni program. Velik del dodatnega programa JSKD Nova Gorica je bil izpeljan v sodelovanju z Zavodom GO! 2025 kot program EPK. Sklad je uspešno izvedel javni razpis za sofinanciranje programov vzpodbujanja ljubiteljske kulturne dejavnosti na območju Mestne občine Nova Gorica, sofinanciranih je bilo 29 društev (28 društev in ena zveza), skupno 57 programov z različnih področij (glasba, gledališče, ples, likovno in literarno ustvarjanje, folklora). Sklad je nudil pomoč društvom in posameznikom na različnih področjih delovanja ter izvajal strokovno vodene izobraževalne programe.

V okviru GO! 2025 je bila podpora nevladnim organizacijam v okviru GO! 2025 usmerjena v sofinanciranje kakovostnih kulturnih programov, profesionalizacijo ter krepitev čezmejnega sodelovanja v duhu »GO! Borderless«. NVO so bile ključni partnerji pri snovanju in izvedbi programa EPK ter aktivno vključene v uradni program, zlasti preko platforme GONG, ki povezuje glasbene NVO-je Nove Gorice in Gorice ter omogoča skupno produkcijo glasbenih dogodkov. Dodatno so NVO dostopale do Sklada za male projekte (SPF), kar je omogočalo izvedbo čezmejnih pobud in širitev mednarodnega sodelovanja. Pomemben podporni mehanizem je predstavljala tudi svetovalnica pod vodstvom Sanje Popovič Leban, ki je ob sredah zagotavljala strokovno pomoč NVO pri razvoju, prijavah in izvedbi projektov ter krepila njihovo organizacijsko in vsebinsko usposobljenost.


[bookmark: _Toc191554730][bookmark: _Toc196830793]10.7 DRUGI STRATEŠKI CILJI

[bookmark: _Toc191554731][bookmark: _Toc196830794]10.7.1 Bevkove nagrade	

Cilj 1: Promocij in dvig zanimanja za kulturno ustvarjalnost ter za njene vrhunske dosežke 

Mestna občina Nova Gorica pomen kulture in umetnosti izpostavlja tudi s podeljevanjem Nagrade Franceta Bevka in Bevkovih listin, namenjenih ustvarjalcem in dosežkom, ki so trajno zaznamovali kulturno zakladnico mesta ter odmevali v lokalnem, nacionalnem in čezmejnem prostoru. S temi priznanji občina poudarja vlogo kulture pri razvoju širšega družbenega okolja ter izraža podporo kulturnim ustvarjalcem in njihovi prepoznavnosti.  Mestna občina Nova Gorica vsako leto širšo javnost seznani s prejemniki Bevkove nagrade, skupaj z obrazložitvami nagrad. V času občinskega praznika naroči tudi radijsko oddajo, namenjeno predstavitvi občinskih nagrajencev, med katerimi so tudi prejemniki priznanj s področja kulture. O nagrajencih občina poroča tudi na novinarski konferenci konec avgusta, pred začetkom občinskih praznovanj.
Leta 2025 je Bevkovo nagrado prejela Anja Mugerli, pisateljica mlajše generacije, ki je s svojim kontinuiranim literarnim ustvarjanjem od leta 2011 postala prepoznavno ime slovenske in evropske literature. Tudi naziv častnega občana Mestne občine Nova Gorica za leto 2025 je bil podeljen ustvarjalcu s področja kulture Binetu Matohu, za njegovo delo v gledališču, filmu in radiu. Bevkovo listino je prejel Miloš Mozetič, prostovoljec z velikim srcem, ki s svojo harmoniko že celo življenje nesebično skrbi za to, da imajo pevski zbori in komorne zasedbe potrebno glasbeno spremljavo. Nagrado Mestne občine Nova Gorica prejel Sebastjan Peršolja, ki s svojim delom in raziskovanjem na področju umetnosti pomembno prispeva k uveljavljanju in prepoznavnosti občine ter k širjenju njenega ugleda doma in v tujini.

10.7.2 Kulturno – umetnostna vzgoja

Cilj 1: Vzpodbujati dolgoročno sodelovanje med različnimi ustvarjalci kulturne dejavnosti (javni zavodi in NVO)

Kulturni dom
Glasbena umetnost
Kulturni dom Nova Gorica že vrsto let tesno sodeluje z Glasbeno mladino Slovenije in posredno tudi z Mednarodno zvezo glasbenih mladin (Jeunesses Musicales International) pri oblikovanju programov za mladino. Zavod izvede celotno koordinacijo, promocijo in dogovore s šolskimi pedagogi v petih občinah Goriške, poravna obveznosti do izvajalcev in poravna obveznosti do SAZASa. Osnovni cilji te aktivnosti so:
· vzgoja mladih poslušalcev s komentiranimi šolskimi in mladinskimi koncertnimi programi različnih glasbenih zvrsti,
· pomoč mladim, še neuveljavljenim glasbenikom, ki stopajo na profesionalno pot, in jim omogočati nastopanje na koncertnem odru,
· negovanje in popularizacija glasbene dediščine, predvsem ljudske glasbe. 
Zanimanje šol za programe Glasbene mladine ostaja veliko in presega razpoložljiva finančna sredstva, zato je bil Kulturni dom tudi v letu 2025 primoran omejiti število koncertov. Kljub temu so lahko izvedli 142 dogodkov, ki si jih je ogledalo 5.211 otrok iz petih občin. Posebnost programa je, da izvajalci izvajajo dogodke na šolah, tako se učenci izognejo dodatnim stroškom za pot.  
Za MONG je bilo izvedenih 79 dogodkov za 3.430 gledalcev.

Vizualna umetnost
Tudi kulturno vzgojni programi na področju vizualne in intermedijske umetnosti so prilagojeni različnim starostnim stopnjam, predvsem pa se jih udeležujejo vrtčevski otroci in učenci do 4. razreda osnovne šole. Namen Otroških likovnih ustvarjalnic je učence naučiti opazovanja in približati galerijo kot prostor, kjer je predstavljena umetnost. Poleg tega pa otroci vseh starostnih stopenj pod vodstvom domačih likovnih umetnikov na brezplačnih ustvarjalnicah razvijajo svojo ustvarjalnost, estetsko zaznavanje, komunikacijo, ročne spretnosti in spodbujajo domišljijo. V letu 2025 je kulturni dom zaradi narave razstav, ki so največkrat zavzemale celoten prostor, izvedli le 4 serije delavnic, skupaj 14 pedagoških programov, od tega 9 za Mestno občino Nova Gorica, kjer je sodelovalo 185 otrok.

Filmska umetnost
V Kulturnem domu Nova Gorica kakovostne in umetniške filme v okviru Šolskega filmskega programa izbirajo predvsem v sodelovanju s šolami in glede na njihove potrebe. V letu 2025 so pripravili 26 projekcij, na katerih so si mladi gledalci lahko ogledali 17 filmskih naslovov. Ponujene filme si je ogledalo 3.076 otrok in mladostnikov s spremljevalci. 

V Goriškem muzeju je Kulturno – umetnostna vzgoja neposredno povezana s pedagoško-andragoško dejavnostjo. Delni izsek iz opravljenega dela v letu 2025 je naslednji.
Preučevanje je bilo tudi v letu 2025 namenjeno raziskavi primerov dobrih praks za projekt Taktilna galerija. 
Kustos pedagog je kot vodja projekta in kurator imel glavno vlogo pri projektu Umetnost onkraj vidnega – Taktilna galerija v okviru Evropske prestolnice kulture.
Kot kustos in koordinator je sodeloval pri dopolnjeni gostujoči razstavi Igre moje mladosti, ki smo jo skupaj z Notranjskim muzejem, Pokrajinskim muzejem Koper, Muzeji radovljiške občine in Muzejem Velenje, Muzejem narodne osvoboditve Maribor ter Posavskim muzejem Brežice postavili v njihovih prostorih v Brežicah. Sodeloval je pri pripravi družabne igre za promocijo projekta.
V sodelovanju z Akademijo za likovno umetnost in oblikovanje je muzej oktobra v taktilni galeriji postavil malo razstavico Morski organizmi. 
Za projekt LineB je kustos pedagog koordiniral projekt, sodeloval in komuniciral z glavnim partnerjem, vodil organizacijo same predstavitve in sodeloval pri njej. Sodeloval je tudi pri realizaciji projekta Obogatene resničnosti. Oba projekta sta sodila v sklop malih projektov EPK.
Sodeluje pri Interreg projektu Digaregion – digitalno dostopna regija.
Pedagoška dejavnost:
Organiziral in odvodil je 13 delavnic za otroke in mladino, skupaj 153 otrok in dijakov.
Strokovna vodstva za otroke in mladino: 48 vodstev za osnovnošolce, skupno 976 učencev, ter 23 vodstev za srednješolce, skupno 455 dijakov. 
Andragoška dejavnost:
Strokovna vodstva v slovenskem jeziku: 63 vodstev, skupno 1032 odraslih.
Strokovna vodstva v tujih jezikih:  22 vodstev, skupno 354 odraslih. V okviru Sobe pobega je vodil 2 skupini.
Popularizacija in drugo:
Sodelovanje pri obveščanju medijev in v manjši meri objavljanje na socialnem omrežju Facebook. 

Tudi v Goriški knjižnici se daje velik poudarek na povezovanju različnih ustanov s področja kulture, šolstva, športa in drugimi. Povezujejo se s številnimi organizacijami, društvi in posamezniki ter s tem ustvarjajo kvalitetnejšo ponudbo. Javni zavod se povezuje z vzgojno – izobraževalnimi ustanovami ter na ta način popularizira in približuje kulturne vsebine otrokom in mladim.

V okviru GO! 2025 je bil cilj predvsem izvedba programa, ki je spodbujala dolgoročno sodelovanje med ustvarjalci na področju kulturno-umetnostne vzgoje v sodelovanju tudi z drugimi javnimi zavodi in NVO. Vzpostavljeni so bili skupni produkcijski programi, pa pedagoške in umetniške delavnice. Poseben poudarek je bil na vključevanju in izgrajevanju kapacitet mladih v Xcentru skozi ustvarjalne procese, kot npr. s poletno šolo Xcentra ENTER ter izmenjav skozi programe Makers s Chemnitzem.

Cilj 1: Povečanje deleža domačih in tujih turistov, ki Novo Gorico z okolico obiščejo zaradi kulturne ponudbe in EPK 2025

V letu 2025 so Zavod za turizem Nova Gorica in Vipavska dolina, Zavod GO! 2025 ter ostale institucije, ob podpori Mestne občine Nova Gorica, uspešno izvajali program na področju kulture z namenom povečanja tako domačih kot tujih obiskovalcev, ki destinacijo obiščejo zaradi kulturne ponudbe v okviru EPK 2025.

Izvedene so bile obsežne promocijske aktivnosti na domačem in tujih trgih, s poudarkom na programih EPK 2025 in čezmejnem prostoru Nova Gorica–Gorica. Kulturni dogodki so bili vključeni v turistično ponudbo, oblikovani so se novi turistični produkti, ki promovirajo kulturno dediščino prostora (npr. šverc tura, biskotične, plemenita potepanja med gradovi, netopirska simfonija) ter nastala je nova turistična infrastruktura (Osmica z enogastronomijo, EPIC kot interpretacijski center 20. stoletja s konferenčno dvorano, prenovljen trg Evrope kot stična točka dveh držav, dveh mest).

Na Kostanjevici, kjer se nahajajo samostan, Škrabčeva knjižnica in grobnica Burbonov, je na novo zaživela obnovljena zgodovinska samostanska klet z degustacijami in simboliko čezmejnega povezovanja. Sveto Goro pa se je povezalo v romarsko-pohodniško pot po Goriški »Camino«, ki povezuje kulturne, zgodovinske in sakralne točke ter spodbuja aktivno doživljanje čezmejnega prostora. Na ta način se je poskrbelo za dodatno promocijo Svete Gore.

V letu 2025 je bilo vzpostavljeno tesno sodelovanje z organizatorji festivalov, kulturnimi institucijami in partnerji na italijanski strani, kar je prispevalo k oblikovanju enotne čezmejne kulturno-turistične destinacije.

Program EPK in drugi dogodki ter območje se je predstavljalo in promoviralo skozi spletni portal www.go2025.eu, za katerega je skrbel Zavod GO! 2025. Javni zavod za turizem Nova Gorica in Vipavska dolina je dopolnjeval svoj obstoječi portal z novimi vsebinami, ki so nastajale v letu Evropske prestolnice kulture. 

V letu 2025 je bil zaznan povečan obisk kulturnih dogodkov in znamenitosti ter rast števila domačih in tujih turistov. Prav tako se je podaljšala povprečna doba bivanja, kar kaže na večjo privlačnost destinacije kot večdnevnega kulturnega cilja. Povečala se je tudi mednarodna prepoznavnost Nove Gorice kot kulturne destinacije.

Zavod za turizem je v letu 2025 izvedel 50  študijskih tur (27 več kot lani), bil prisoten na 19 sejmih, izvedel oglaševalske kampanje ter sodeloval na dogodkih drugih organizatorjev, kar je pripomoglo k dvigu prepoznavnosti naše destinacije na mednarodnih trgih. V Mestni občini Nova Gorica je bilo zabeleženih za 14.9% več prihodov in 17.6% več prenočitev, doba bivanja se je z 1.9% povečala na 2 dni. 

GO! 2025, prva čezmejna Evropska prestolnica kulture med Novo Gorico in Gorico, je v letu 2025 pomembno okrepila kulturni turizem in mednarodno prepoznavnost območja pod sloganom »GO! Borderless«. Projekt povezuje slovensko-italijanski prostor v enotno kulturno destinacijo, kjer se brišejo fizične in simbolne meje ter vzpostavlja skupen turistično-kulturni prostor. V program je bilo vključenih okoli 1.500 uradnih dogodkov, ki so povezovali umetnost, dediščino, šport, lokalno kulinariko in vinarstvo ter razvijali izkustveni turizem. Digitalna platforma go2025.eu je 3 miljonom spletnim obiskovalcev  omogočila dostop do več kot 2.500 nastanitvenih kapacitet in celovite ponudbe dogodkov. Rezultati kažejo povečan obisk nočitev, večjo prepoznavnost regije in krepitev trajnostnega kulturnega turizma kot dolgoročnega razvojnega učinka EPK.

Cilj 2: Določitev odgovornega nosilca za celotno dejavnost informiranja o kulturno – turistični ponudbi v MONG  

V letu 2025 so bili vzpostavljeni pomembni temelji za bolj usklajeno in učinkovito informiranje o kulturno-turistični ponudbi v Mestni občini Nova Gorica, zlasti aktivnosti Evropske prestolnice kulture. 
Informiranje obiskovalcev naše destinacije je v letu 2025 bilo okrepljeno. Ponovno, po obnovi železniške postaje Nova Gorica, je bila vzpostavljena Kulturno informacijska točka (KiT) Nova Gorica na železniški postaji Nova Gorica. Poleg omenjene točke, sta v centru Nova Gorica, delovali še TIC Nova Gorica in na novo vzpostavljena točka »Komunikacijska pisarna GO!2025« za informiranje tako domačinov kot obiskovalcev o programu Evropske prestolnice kulture v letu 2025 in turistični ponudbo naše destinacije. Vsaka od informacijskih točk je okrepila svojo ponudbo s promocijskim materialom in prodajnimi artikli/spominki destinacije ter prilagodila svoje urnike pestremu dogajanju v letu 2025.
Tako TIC Nova Gorica in pisarna GO!2025 sta bila prisotni tudi na dogodkih po mestu izven svojih prostorov in sicer na stojnicah, z namenom izboljšanja dostopnosti in informiranja obiskovalcev. 
V letu 2025 se je izboljšala dostopnost informacij za obiskovalce ter prepoznavnost čezmejnega prostora kot enotne kulturno-turistične destinacije v okviru EPK 2025. Okrepilo se je sodelovanje med vsemi tremi informacijskimi točkami v mestu.

Cilj 3: Podpora dogodkom, ki se odvijajo na javnih odprtih površinah

Zavod za turizem je od leta 2024 financiran s strani MONG za organizacijo določenih dogodkov v MONG, ki so predvsem namenjena lokalnemu prebivalstvu. 

V letu 2025 je Javni zavod za turizem nadaljeval z organizacijo dogodkov na javnih odprtih površinah v mestu: Festival vrtnic, martinovanje, Goriško poletje, praznični december, izbor županovega vina ter izvedel lastne dogodke (Turistična pomlad, Zeleni dan Vipavske doline, otvoritveni dogodek na gradu Rihemberk, dogodki v Zelenem vstopnem centru Lijak).
Zavod za turizem je tudi v letu 2025 izvajal in sofinanciral organizacijo izbranih dogodkov, ki so poleg lokalnega prebivalstva nagovarjali tudi širšo slovensko in tujo javnost. Okrepljene so bile aktivnosti oglaševanja dogodkov, tako prek digitalnih kanalov kot tudi z uporabo drugih promocijskih orodij, kar je prispevalo k večji vidnosti in obiskanosti dogodkov.
V večji meri so se uporabljale obstoječe in nove javne površine v mestu za izvajanje dogodkov (npr. amfiteater, trg Edvarda Kardelja, trg Evrope, X center…).

V letu 2025 se je povečalo število kulturnih dogodkov na javnih odprtih površinah, prav tako je bila zaznana večja udeležba obiskovalcev. Dogodki so pomembno prispevali k živahnosti mesta, večji vključenosti lokalnega prebivalstva ter krepitvi privlačnosti destinacije za obiskovalce od drugod, zlasti v času EPK 2025.
Oglaševanje dogodkov je potekalo preko destinacijske spletne strani (www.vipavskadolina.si), spletne strani Turizem-novagorica-vipavskadolina.si, facebook strani, instagrama, youtube kanala, preko digitalnega oglaševanja, zunanjega oglaševanja ter oglaševanja v tiskanih medijih, PR objav in poročil, sejmov in promocijskega materiala. 
Število obiskovalcev: na novoletnih dogodkih (JZT) – 20.000 obiskovalcev

V okviru GO! 2025 je bila v letu 2025 posebna pozornost namenjena prav dogodkom na javnih odprtih površinah, predvsem z namenom, približati kulturne vsebine in popularizirati različne umetniške zvrsti pri čim širšem krogu občanov in drugih obiskovalcev.

Cilj 1: Oblikovanje in koordinacija Festivala Nova Gorica

V okviru GO! 2025 je bilo oblikovanje in koordinacija Festivala Nova Gorica pod morebitnim imenom Brezmejni festival skupaj s področji, terminom in povezavo z obstoječimi festivali kot dediščina EPK opisan in vključen v predlog Strateškega načrta, ki je bil poslan v obravnavo na mestnem svetu, a je bilo gradivo umaknjeno iz obravnave.

Cilj 1: Preveritev in morebitna posodobitev/prilagoditev delovanja Mostovne

V letu 2025 je bil v Kulturnem centru Mostovna izveden raznolik program glasbenih dogodkov domačih in tujih glasbenih zasedb, kantavtorjev in DJ-ev, gledaliških predstav, performansov, potopisnih predavanj, okroglih miz, neformalnih izobraževanj ter razstav, namenjenih predvsem mladi populaciji Nove Gorice in njene okolice.

Zavod je nadaljeval svoje poslanstvo predajanja pridobljenega znanja mlajšim generacijam, ki bodo v prihodnje prevzemale vodstvene in druge funkcije v KC Mostovna. V tem pogledu ostajajo ena najdostopnejših in procesno demokratičnih mladinskih organizacij na Goriškem. Mladi se aktivno vključujejo v proces nastajanja programa in delovanja zavoda, s čimer pridobivajo znanja s področij logistike, priprave in izvedbe projektov, urejanja spletnih strani, marketinga, galerijske dejavnosti, oblikovanja luči in zvoka ter snemanja glasbenih instrumentov v studiu.

Inovativnost programa je vidna:
- na glasbenem področju se ponuja raznolik program (rock, metal, punk rock, punk, hardcore, metalcore, elektro…), ki ga drugi klubi oziroma društva na področju Nove Gorice ne ponujajo. Novo nastale in še nezanane glasbene skupine se lahko širši javnosti predstavijo na velikem odru Mostovne;
- ponujamo amaterske in profesionalne gledališke performanse in predstave, ki se jih v običajnih gledališčih na vidi;
- omogočamo mladim razvijanje svojih sposobnosti na področju kulture (glasbe, teatra, literature), računalništva (video produkcija, avdio produkcija, računalniška grafika, obdelave slik), fizike, kemije, matematike, praktičnih za življenje pomembnih spretnosti;
- v prostorih Mostovne nastajajo domače glasbene zasedbe, plesne skupine, amaterski igralci, bodoči radijski napovedovalci, novinarji, PR-ovci, glasbeni tehniki, managerji…;
- v okviru Multimedijskega centra nastajajo kratki amaterski filmi vidni predvsem na spletu, promocijske zgoščenke mladih lokalnih glasbenih skupin in posameznikov, internetne strani;
- ustvarjalne delavnice ter glasbene klinike niso več redkost v prostorih Mostovne;
- neformalna izobraževanja na različnih področjih.

V letu 2025 je potekalo izvajanje programa po ustaljenih, že pred leti začrtanih smernicah. Vprašanje statusnega preoblikovanja Kulturnega centra Mostovna je še odprto, najpomembnejše vodilo pa je ohranitev avtonomnosti, predvsem v programskem delu.

Cilj 1: Smiselno in posodobljeno oblikovanje plakatnih mest in njihova dostopnost za promocijo kulturne dejavnosti

Med ukrepi za doseganje tega cilja je bil podan tudi predlog za izdelavo preglednega seznama odprtih urbanih prostorov, ki imajo potencial, da se razvijejo v prireditvene prostore za izvajanje kulturnih dejavnosti ali so ta potencial že uresničili.

Znotraj veljavnih prostorskih aktov so bila že opredeljena nekatera območja kot območja prireditvenih prostorov: 
· Območje Trga Evrope (NG-05/01)
· Območje Trga Evrope (NG-05/01)
· Območje Trga Evrope (NG-07/01)
· Območje Trga Evrope (NG-63/01)
· Območje ploščadi med knjižnico in gledališčem (NG-25/01)
· Območje travnika (NG-25/02)
· Območje parka (NG-25/03)
· Območja kotalkališča (NG-30/01)
· Območje Bevkovega trga (NG-57/01)

To ne pomeni, da prireditev ni mogoče organizirati tudi na drugih lokacijah.

Za postavitev novih javnih oglaševalskih mest bi bilo smiselno izdelati ustrezne strokovne podlage. Kot primerni se izkazujejo tudi t.i. »pop up« oz. začasni oglaševalski objekti na javnih površinah za kar bi bilo tudi potrebno izdelati celovit načrt. 

